Жаҳон метеорологик ташкилоти Техасдаги сув тошқини сабабларини тушунтирди\n31 март 2020, Тошкент вақти: 00:25\nТехас штати Ҳюстон шаҳридаги сув тошқини.\nЖаҳон метеорологик ташкилоти – ЖМТнинг матбуот котиби Клэр Нуллис Капп сешанаба куни Женевада ўтган матбуот анджуманида АҚШнинг Техас штатида бўлган "Харви" довули ва сув тошқинлари сабабларини тушунтирди:\n- Иқлим ўзгариши ортидан бизнинг атмосферамиз аввалгига нисбатан илиқлашиб бормоқда. Бу эса "Харви" каби довул, тропик циклон юзага келган пайтда иқлим ўзгариши ёғингарчилик сатҳининг кўпайишига сабаб бўлишини англатади. Бироқ иқлим ўзгариши тропик циклонларга сабаб бўлмайди, - деди Клэр Нуллис Капп.\nАҚШнинг Техас штатида "Харви" довули оқибатида ҳалок бўлганлар сони камида 14 кишига етди.\nҲюстон мэри Сильвестр Тернер бошпанагоҳларда ҳозир уйсиз қолган 6 минг 200 одам борлигини маълум қилди. Унга кўра, бошпанагоҳларга яна 30 минг одамнинг жойлаштирилиши кутилмоқда.\nТабиий офат оқибатида етказилган зарарнинг 40 миллиард долларга етгани тахмин қилинмоқда.\n"Харви" довули кейинги 12 йил ичида АҚШда кузатилган энг ҳалокатли офат деб баҳоланмоқда.\n2005 йили Нью Орлеанга ëпирилган Катрин довули оқибатида 1800 одам нобуд бўлган эди.\nХВЖ: Ривожланаëтган давлатлар жорий инқирозни тўхтатиш учун 2.5 триллион долларга муҳтож!\nХВЖ бошқаруви раиси Кристалина Георгиева.\nХалқаро валюта жамғармаси бошқарувчи директори Кристалина Георгиева коронавирус пандемияси сабаб глобал иқтисоднинг аллақачон таназзулга юз тута бошлаганини айтди ва ҳукуматларни оммавий банкротлик олдини олиш учун “ниҳоятда катта маблағ” сарфлашга чақирди.\nБолгариялик иқтисодчи Георгиева таъкидича¸ иқтисоди ривожланаëтган давлатлар жорий инқироздан чиқиш учун камида 2.5 триллион долларлик молиявий заҳирага муҳтож.\nХВЖ сиëсатини белгиловчи 24 давлат мулозими билан ўтказган телеконференциясидан сўнг мухбирлар билан гаплашган Кристалина Георгиева¸ ҳозирча вазиятнинг 2009 йилги глобал молиявий кризис даражасига етгани ëки унданда ëмонлашгани ҳақида аниқ хулоса йўқлигини билдирди.\n- Ҳозирги вазиятда дунë иқтисодининг тўсатдан тўхтаб қолиши ортидан бошланадиган банкротлик ва ишсизлик тўлқинининг кўтарилиши энг катта таҳликадир. Бундай жараëн нафақат иқтисоднинг қайта ўзига келишини савол остида қолдиради¸ балки жамиятлар тўқимасини емириб ташлайди¸ деди ХВЖ раҳбари.\nГеоргиева¸ агар коронавирус пандемияси тарқалиши жиловланиб¸ ликвидлик муаммоси юзага чиқиши олди олинса¸ 2021 йилга бориб глобал иқтисоднинг ўзига қайта бошлаш эҳтимоли борлигини ҳам қўшимча қилди.\nХВЖ раҳбари¸ жорий инқироздан иқтисоди эндигина ривожлана бошлаган давлатлар энг кўп зиëн кўриши ва бугунга келиб 81 ҳукумат жамғармадан қарз сўраб мурожаат қилганинии таъкидлади.\n26 март куни иқтисоди тараққий қилган Йигирмалик коронавирус оқибатларига қарши курашиш мақсадида жами 5 триллион доллардан кўпроқ маблағ ажратилишини маълум қилди.\nБиргина АҚШ ҳукумати шу мақсадда 2.2 триллион долларлик ëрдам дастурини қабул қилди.\nБу дастур ХВЖнинг инқироз пайтига мўлжалланган 500 миллиард долларлик дастурига қўшимча 78 миллиард доллар ажратишни ҳам кўзда тутади.\nЕвропарламент депутатлари ЕИдан коронавирус бўйича Хитой ва Россия дезинформациясини тўхтатишга чақирди\nКоронавирус пандемиясига оид аксар фейк хабарлар асосан ижтимоий тармоқлар орқали тарқатилмоқда.\nЕвропа парламенти депутатларининг бир гуруҳи Европа иттифоқи раҳбарларига мурожаат қилиб¸ коронавирусни тўхтатиш юзасидан Европа давлатларида кўрилаëтган чора-тадбирлар ҳақида Хитой ва Россия олиб бораëтган дезинформация кампаниясини тўхтатишга чақирди.\n39 депутат қўл қўйган мурожаат Европа Комиссияси президенти¸ Европа кенгаши президенти ва ЕИнинг Ташқи сиëсат бўйича бош комиссарига юборилди.\nДепутатлар ЕИ раҳбариятидан коронавирус оқибатида юзага келган инқирознинг Хитой ва Россия ҳукуматлари томонидан ўз геосиëсий амбицияларига эришиш воситасига айлантириш уринишига зудлик билан мувофиқлаштирилган ҳаракат қўллашни талаб қилган.\nНусхаси Озодликка юборилган мактубида Европа парламенти депутатлари Хитой ва Россияни коронавирус инқирозидан 27 давлат аъзо иттифоқни ичдан парчалаш мақсадида фойдаланаëтганликда айблаган.\nРоссия ҳукуматининг коронавирус ҳақида ëлғон хабар тарқатаëтгани ҳақида жорий ой ўртасида Европа ташқи алоқалар хизмати хабар қилган эди. Хизмат баëнотида¸ Москва ҳукуматининг европаликлар орасида саросима туғдириш ва Европа соғлиқни сақлаш тизимига ишончсизлик туғдиришни мақсад қилгани айтилди.\nМутахассисларга кўра¸ кейинги уч ой ичида Москванинг Европадаги коронавирус вазиятига оид камида 80 та сохта хабарга алоқадорлиги аниқланган.\nЎтган ҳафта АҚШ Давлат котиби Майк Помпео ҳам Хитойни коронавирус келиб чиқишига оид сохта хабар тарқатишни тўхтатишга чақирган эди.\nЖорий ой бошида Хитой Ташқи ишлар вазирлиги матбуот котиби Twitter тармоғида¸ "коронавирусни Уханга Америка ҳарбийлари олиб келди"¸ деган хабар тарқатган¸ аммо бу иддаосини тасдиқловчи бирор далил тақдим қилмаган эди.\nКоронавирус пандемиясига оид сохта хабарлар кейинги ойлар ичи дунëнинг аксар қисмида жиддий муаммога айланиб бормоқда ва ҳукуматларни бундай кампаниялар олдини олиш учун кескин чоралар қўллашга ундамоқда.\nҚирғизистонда яна 10 киши коронавирусга чалинди. Беморлар сони 94 нафарга етди\nҚирғизистонда коронавирусга чалинганларнинг 49 нафари Жалолобод вилоятидан.\nҚирғизистонда 30 март ҳолатига кўра, яна 10 одам COVID-19 вирусига чалингани аниқланди. Бу билан Қирғизистонда коранавирус юқтирганлар сони 94 кишига етди.\nҚирғизистон Бош вазири ўринбосари Кубатбек Бўрўновнинг 30 март куни маълум қилишича, вирус аниқланган 10 одамнинг барчаси Жалолобод вилоятида яшовчилардир.\nҚирғизистонда коронавирусга чалинган 94 одамнинг 49 нафари Жалолобод вилоятида, 31 нафари Ўш вилоятида, 2 нафари Ўш шаҳрида, 1 нафари Боткен вилоятида, 2 нафари Чуй вилоятида, 8 нафари пойтахт Бишкекда, 1 нафари Норин вилоятида яшайди.\nБугунга келиб Қозоғистонда коронавирусга чалинганлар сони 265 кишига етди, бир киши вафот этди.\nҚирғизистонда 30 март ҳолатига кўра, 84 та коронавирус юқтирганлик ҳолати рўйхатга олинган.\nЎзбекистонда 145 кишида вирус аниқланди, 2 бемор вафот этди.\nМарказий Осиёнинг 2 та мамлакати - Туркманистон ва Тожикистонда кишиларнинг вирус юқтирганлик ҳолати хабар қилингани йўқ. Бироқ экспертлар бу икки мамлакатда коронавирус йўқлиги тўғрисидаги маълумотларга шубҳа билдирмоқдалар.\nҚозоғистонда бешинчи йирик шаҳар карантинга олинди\n29 март куни Қозоғистонда яна 14 одамда коронавирус аниқланган эди.\nҚозоғистон коронавирус оқибатида бешинчи катта шаҳрини карантин учун ёпди. 29 март куни Қарағандада вирусга чалинган 7 одам аниқлангани ортидан шаҳарга кириш ва чиқиш чекланди.\nАввалроқ Нур-Султон, Олмаота, Чимкент ва Актау шаҳарлари ҳам карантинга олинган эди. Бугунга келиб Қозоғистонда коронавирусга чалинганлар сони 265 кишига етди, бир киши вафот этди.\nМарказий Осиёнинг 2 та мамлакати - Туркманистон ва Тожикистонда кишиларнинг вирус юқтирганлик ҳолати хабар қилингани йўқ. Бироқ экспертлар бу икки мамлакатда коронавирус йўқлиги тўғрисдаги маълумотларга шубҳа билдирмоқдалар.\nОқ Уй эксперти: АҚШда коронавирусдан 200 минг одам ўлиши мумкин\nЭнтони Фаучи АҚШда коронавирусга чалинадиганлар сони "бир миллионга етиши мумкинлиги"ни ҳам таҳмин қилди.\nАҚШда коронавирусдан 200 минг одам вафот этиши мумкин. Бу ҳақда 29 март куни АҚШ ҳукуматининг юқумли касалликлар бўйича эксперти Энтони Фаучи маълум қилди.\n29 март ҳолатига кўра, АҚШда COVID-19 вирусига чалинган 125 мингдан кўпроқ одам аниқланган.Улардан 2100 нафардан кўпроғи вафот этган.\nАҚШдаги Жон Хопкинс университетининг билдиришича, шу кунгача коронавирусдан бутун дунёда 33 мингдан ошиб кетди. Ўлим ҳолатларининг учдан икки қисми Европа давлатларига тўғри келмоқда.\nИталия коронавирусдан ўлганлар сони бўйича дунёдаги энг етакчи давлат бўлиб қолмоқда. Бу ерда 10 минг одам вафот этди. Иккинчи ўринда эса 6528 одам ўлган Испания бормоқда. 29 март куни Испанияда коронавирусга чалинган беморлардан 838 нафари вафот этган.\nВирусни юқтирганлар расмий сони дунё бўйича 700 минг кишидан ошиб кетди.\nРоссия 30 мартдан бошлаб чегараларини ёпди\nРоссияга автомобил, темир йўл, дарё ва бошқа чегара пунктлари орқали кириш вақтинча тўхтатилди.\nРоссия 30 мартдан бошлаб чегараларини ёпди. Бу борада Бош вазир Михаил Мишустин кўрсатма бергани тўғрисида Россия ҳукумат сайти 29 мартда маълум қилди.\nҲукумат қарори билан Россияга автомобил, темир йўл, дарё ва бошқа чегара пунктлари орқали кириш вақтинча тўхтатилди.\nҚарор дипломатлар, давлат амалдорларининг бир қисми ва уларнинг оилаларига, поезд бригадалари ходимларига, кемалар экипажига, Украина айирмачи ҳудудларида яшовчи Россия паспортига эга бўлган шахсларга таалуқли эмас.\nБундан ташқари Россия орқали уйига қайтаётган МДҲ, тан олинмаган Жанубий Осетия ва Абхазия фуқароларига ҳам бу қарор амал қилмайди.\nБугунги кунга келиб, Россияда 1534 одам коронавирусга чалингани аниқланди. Беморлардан 8 нафари вафот этди. 64 одам тузалди.\nИспания қиролининг яқин қариндоши малика Мария Тереза коронавирусдан вафот этди\nИспания пойтахти Мадрид кўчалари бугунги кунда мана шундай бўм-бўш.\nИспания қироли Филипп VIнинг яқин қариндоши бўлган малика Мария Тереза 29 март куни коронавирусдан вафот этди. У 86 ёшда эди.\nМария Терезанинг ўлими ҳақида унинг кенжа укаси шаҳзода Сикст- Энрико Бурбон-Парм маълум қилди.\nМария Тереза “социалистик монархия” тарафдори бўлгани учун уни “қизил малика” деб ҳам аташар эди. У монархистлар партиясини қўллаган ҳолда капитализмни танқид қилиб келарди.\nМалика турмушга чиқмаган ва фарзандлари йўқ.\nБундан аввалроқ Британия қирол оиласининг аъзоси бўлган шаҳзода Чарльз ва Монако ҳукмдори Альбер II ҳам коронавирусга чалингани хабар қилинган эди.\nШаҳзода Чарльз қиролича Елизавета IIнинг катта ўғли, Британия тахти ворисидир.\nИспанияда шу кунгача коронавирусдан 5 мингдан ортиқ одам вафот этди.\nҚозоғистонда коронавирус юқтирганлар 200 дан ошди, ҳукумат чекловларни кучайтирди\nНиқоб таққан ҳарбий, 19 март, 2020, Олмаота\n28 март ҳолатига кўра, Қозоғистонда коронавирус юқтирган кишилар сони 200 дан ошди, ҳукумат COVID-19 тарқалишини тўхтатишга ёрдам беради, деган мақсадда янада кескинроқ чекловлар жорий қилди.\nМамлакат Соғлиқни сақлаш вазирлиги яна 11 та коронавирус юқтирганлик ҳолати қайд этилгани, уларнинг жами миқдори 204 кишига етганини маълум қилди.\nИлк инфекция юқтирганлик ҳолатлари Шарқий Қозоғистон ва Қизилўрда вилоятларида аниқланган эди.\n28 март ҳолатига кўра, пойтахт Нур-Султон ва энг йирик шаҳар Олмаотада аксарият компанияларга ишни тўхтатиб туриш буюрилди, ватандошларнинг озиқ-овқат ёки дори-дармон сотиб олишдан бошқа ҳолларда уйдан чиқиши тақиқланди.\nҲокимият идоралари Қозоғистоннинг учинчи йирик шаҳри Чимкентда шаҳарлараро транспорт терминалларини ва жамоат жойларини ёпди. Бир киши ўлгани айтилмоқда.\nҚўшни Ўзбекистонда 133 киши коронавирус юқтиргани, икки киши эса ўлгани хабар қилинди.\nҚирғизистондаги бир қанча шаҳар ва вилоятларда фавқулодда ҳолат жорий қилинган. 28 март ҳолатига кўра, 58 та коронавирус юқтирганлик ҳолати рўйхатга олинган.\nМарказий Осиёнинг 2 та мамлакати - Туркманистон ва Тожикистонда кишиларнинг вирус юқтирганлик ҳолати хабар қилингани йўқ.\nТуркияда қўлбола ароқ ичиб ўлган туркман мигрантлари сони 53 кишига етди\nҚўлбола ароқ иллюстрацияси\nТуркиядаги ясама ароқ ичиб ўлган туркман мигрантлари сони 53 тагача кўпайди, деб хабар қилди дафн маросимида қатнашган киши “Озодлик”нинг туркман хизматига 28 мартда.\nИсми сир қолишини сўраган кишига кўра, 53 киши 28 март тонгида жон берган, яна 15 киши шифохоналарда қолмоқда.\nВоқеадан хабардор шифокорларнинг “Озодлик” радиосининг Туркиядаги ҳамкорига билдиришича, туркманистонлик мигрантлар ясама ароқ ичган, бу ҳам етмагандай, уни COVID-19 вирусидан ҳимоя қилади, деган ишонч билан баданига суртган.\nЎлган туркман мигрантлари Истанбул шаҳрининг Сариер туманидаги қабристонга дафн қилинган.\n“Озодлик” радиоси коронавирус тарқалиши сабабли сафар қилиш чекланган ва чегаралар ёпилган пайтда қариндошлари ўлганларнинг жасадини ватанига олиб келишга ҳаракат қилгани, аммо бюрократик тўсиқларга дуч келганини аниқлади.\nОлдинроқ Истанбул полицияси спиртли ичимликларни ноқонуний сотишда гумон қилинган 10 кишини ҳибсга олганини хабар қилган эди.\nТеҳронда қамалган асли эронлик Британия ватандошининг очиқда юриши узайтирилди\nБританиялик гуманитар хизмат ходими Нозанин Зағорий-Ратклифф, 17 март, 2020\nАсли эронлик бўлган британиялик гуманитар хизмат ходими Нозанин Зағорий-Ратклиффнинг эри айтишича, Эрон ҳукумати унинг вақтинча очиқда юришини яна икки ҳафтага чўзган.\nАйтишича, қайнотаси Нозаниннинг очиқда юриши 18 апрель, шанбага қадар узайтирилганини хабар қилган.\n41 яшар Нозанин Зағорий-Ратклиф айни пайтда Эрон пойтахтидаги “Эвин” қамоқхонасидан очиққа чиқарилган бўлиб, 4 апрелда у ерга қайтиши керак эди. Эри олдинроқ у тўпиғига электрон кишан тақиши ва ота-онасининг уйидан 300 метрдан қўпроқ узоққа кетмаслиги кераклигини айтган эди.\nЗағорий-Ратклиф Эронда 2016 йил апрелидан бери ушлаб турилибди. 2016 йил сентябрида гўё “Эрон ҳукуматини ағдариб ташлаш мақсадида фитна уюштирганлик”да айбланиб, 5 йилга кесилган эди. Бироқ у айбловларни рад этган.\n17 мартда эри Зағорий-Ратклифни Эрон ҳукумати мамлакатда COVID-19 тарқалишини жиловлаш ниятида 80 минг маҳбус билан бирга вақтинчалик қамоқдан озод қилганини айтди.\nЭрон президенти Ҳасан Руҳоний 24 мартда “ҳукуматнинг коронавирус инқирозига қарши курашиш бўйича ҳайъати барча маҳбусларнинг вақтинчалик озод этилиш муддатини 4 апрелдан 19 апрелга қадар чўзгани”ни, агар вазият тақозо қиладиган бўлса, яна узайтирилиши мумкинлигини билдирди.\nАфғонистон ҳукумати Толибон билан музокара ўтказувчи гуруҳ тузди\nАфғонистон ҳукумати мамлакатда 18 йилдан бери тинчимаётган урушни тугатиш мақсадида Толибон жангари гуруҳи билан музокара ўтказиш учун 21 аъзоли гуруҳ тузди. Мамлакат расмийлари музокарачилар рўйхати «барча тарафлар билан маслаҳатлашиб» тузилганини билдирди.\nГуруҳга Миллий хавфсизлик бошқармасининг собиқ раиси Масъум Станекзой етакчилик қилади. Қолган аъзолар орасида сиёсатчилар, собиқ расмийлар ҳамда фуқаровий жамият аъзолари бор.\nҲукумат билдирувида музокаралар қачон ва қаерда ўтказилиши очиқланмади.\nЖорий йилнинг февралида Доҳада АҚШ ва Толибон имзолаган келишувга биноан жангари гуруҳ Афғонистон ҳукумати билан музокара олиб боришга рози бўлган эди.\nМазкур келишувда Толибон Афғонистон ҳукумати билан музокара ўтказиш билан бир қаторда хавфсизлик кафолатларини зиммасига олди, бунинг эвазига АҚШ ўз қўшинларини 14 ой ичида мамлакатдан олиб чиқишга рози бўлди.\nАҚШнинг Афғонистондаги махсус вакили Залмай Халилзод Афғонистоннинг сиёсий ва фуқаровий жамияти етакчиларини «инклюзив» музокара гуруҳи тузилгани билан табриклади.\nҲозирча президент Ашраф Ғанининг рақиби Абдулла Абдулла тузилган рўйхатни қўллаши ёки қўлламаслиги номаълум. Абдулла сўнгги президент натижаларини тан олмай, президентликка даъвогарлик қилмоқда\nҲафта бошида Афғонистон ҳукумати Толибон билан маҳбус алмашиш режасини муҳокама қилиш учун жангари гуруҳ вакиллари билан учрашишини маълум қилган эди.\nРоссиялик тўрт енгил атлетикачи допинг истеъмол қилишда айбланмоқда\nАндрей Сильнов 2018 йилги ёзги Олимпиада ўйинларида юқори сакраш бўйича олтин медални қўлга киритган.\nТўрт нафар россиялик енгил атлетикачи допинг қабул қилишда айбланмоқда. Уларнинг икки нафари Олимпиада ўйинларида олтин медални қўлни киритган.\n2018 йилги ёзги Олимпиада ўйинларида юқори сакраш бўйича олтин медални қўлга киритган Андрей Сильнов ҳамда 2012 йилги Олимпиада ўйинларида 400 метрга югуриш эстафетасида олтин медални қўлга киритган Наталья Антюх ман этилган модда ёки услублардан фойдаланишда айбланмоқда.\nАйбловларга канадалик ҳуқуқшунос Ричард Макларен Бутунжаҳон антидопинг ташкилоти (WADA) учун ўтказган тергов асос бўлди.\nСильнов 2019 йилгача Бутунроссия енгил атлетика федерацияси вице-президенти бўлган. Енгил атлетикада допингга қарши курашувчи Athletics Integrity Unit (AIU) мустақил ташкилоти спортчини ман этилган стероиддан фойдаланишда айбламоқда.\nШунингдек, россиялик спортчилар Елена Соболева ҳамда Оксана Кондратьевалар ҳам допинг қабул қилишда гумонланмоқда.\nРоссиялик спортчиларга қўйилган айбловларни Спорт арбитраж суди кўриб чиқади. Аммо ҳали суд эшитишлари санаси белгилангани йўқ.\nШимолий Македония расман НАТО аъзоси бўлди\nШимолий Македония бир неча йилга чўзилган жараён ортидан НАТО ҳарбий альянсига расман аъзо бўлди.\nАльянс эълон қилган билдирувда Шимолий Македония Вашингтонда АҚШ Давлат департаментига «аъзо бўлиш инструментини» топшириши билан мамлакатнинг альянсга қўшилиш йўли ўз ниҳоясига етгани айтилади.\nШимолий Македония НАТОга қўшилган 30-давлатдир.\nМамлакат 2018 йилда Греция билан узоқ йиллар давом этган келишмовчиликни ҳал этиш мақсадида ўз номини Шимолий Македонияга ўзгартирган эди.\nНатижада 2019 йилнинг февралида Шимолий Македонияга НАТОга аъзо бўлиш протоколи берилди.\n20 март куни Шимолий Македония президенти Стево Пендаровский барча НАТОга аъзо давлат парламенти мамлакат аъзолигини ратификация қилишни қўллаши ортидан ҳарбий альянсга аъзо бўлиш йўлидаги якуний ҳужжатни имзолаган эди.\nНАТО бош котиби Йенс Столтенберг:\n- Шимолий Македония энди 30 давлат ва деярли 1 миллиард одамни қамровчи НАТО оиласининг аъзосидир. Бу оила қандай мушкулликларга дучор бўлишимиздан қатъи назар, биргаликда кучлироқ ва хавфсизроқ бўлишимизга ишонади, — деди.\n30 март куни НАТО қароргоҳи жойлашган Брюссель шаҳрида Шимолий Македония байроғи қолган 29 аъзо давлат байроғи қаторига қўшилади.\nПутин маъмурияти ходими коронавирусга чалинди\nРоссия президенти Владимир Путин маъмурияти ходими коронавирусга чалинди.\nКремлнинг маълум қилишича, бу ходим Путин билан тўғридан-тўғри мулоқотда бўлмаган.\nПрезидент матбуот котиби Дмитрий Песков:\n- Ҳақиқатан президент маъмуриятида коронавирус юқтириш ҳолати аниқланди, — деди.\n- Вирус тарқалиши олдини олиш учун барча керакли санитар ва эпидемиологик чоралар кўрилмоқда. Касалликка чалинган шахс президент билан юзма-юз кўришмаган, — дея қўшимча қилди котиб.\nАммо Песков ушбу ҳолат тафсилотларини очиқламади.\nРоссияда коронавирус пандемиясига қарши кураш доирасида 28 мартдан бошлаб барча ресторанлар ва кафеларни ёпиш буюрилди.\nСўнгги хабарларга кўра, бугунга қадар Россияда 1036 нафар одам коронавирусга чалинди, тўрт бемор вафот этди.\nЖаҳон бўйлаб эса шу пайтгача COVID-19 касаллигини келтириб чиқарувчи коронавирусини юқтириб олганлар сони 600 минг нафардан, вафот этганлар сони эса 27 минг нафардан ошди.\nХалқаро валюта жамғармаси коронавирусга қарши кураш учун Қирғизистонга $121 миллион фавқулодда қарз берди\nҚирғиз парламенти биноси дезинфекция қилинмоқда.\nХалқаро валюта жамғармаси бошқарув кенгаши коронавирус пандемиясига қарши кураш учун Қирғизистон ҳукуматига\n$121 миллион фавқулодда қарз ажратишга қарор қилди.\nЖамғарма ижроия директори Кристалина Георгиева 26 март кунги баëнотида пандемиянинг қирғиз иқтисодига қаттиқ зарба бергани ва "тўловларни мувозанатга солиш" билан боғлиқ жиддий муаммо туғдирганини билдирди.\n“Вирус тарқашини тўхтатишга қаратилган чора-тадбирлар қабул қилиниши ортидан иқтисоднинг барча секторига ниҳоятда кучли зиëн етмоқда”¸ дейилади ХВЖ раҳбари баëнотида.\nХВЖ ажратган қарзнинг Қирғизистонга қарз берган донорлар таянчини қозониш ва коронавирус билан боғлиқ соғлиқни сақлаш тизимидаги харажатларни қоплашга ëрдам бериши кутилмоқда.\nРасмий баëнотга кўра¸ Қирғизистон коронавирус пандемияси боис оғир иқтисодий аҳволга тушиб қолган Марказий Осиë давлатлари орасида ХЖВдан қарз олган биринчи давлатдир.\nЖон Ҳопкинс университети юритаëтган тадқиқотга кўра¸ 27 мартга келиб Қирғизистонда 44 одамнинг вирус юқтиргани расман қайд этилган¸ ҳозирча ўлим ҳолати кузатилмаган.\nАммо вирусга чалинганлар ҳақиқий сонининг бундан бир неча баравар кўплиги тахмин қилинмоқда.\nАҚШ коронавирусга чалинганлар сони бўйича дунёда биринчи ўринга чиқди\nНью-Йорк кўчаларидан бири, 2020 йил 25 марти.\nҚўшма Штатлар 26 март оқшомида жаҳон бўйлаб коронавирусга чалинганлар сони бўйича биринчи ўринга чиқди. Бу пайтга келиб мамлакат вирус тарқалишни бошлаган Хитойни ҳам ортда қолдирди.\nЖонс Хопкинс университетига қарашли сайт маълумотларига кўра, ҳозирда АҚШда коронавирус инфекцияси 85 минг 505 кишида тасдиқланган.\nАҚШ Конгресси Намояндалар палатаси 27 март куни пандемия шароитида ватандошлар ва иқтисодиётни қўллаб-қувватлашга оид қиймати 2 триллион долларга тенг бўлган қонун лойиҳасини маъқуллаши кутилмоқда.\nСўнгги маълумотларга кўра, жаҳон бўйлаб шу пайтгача COVID-19 вирусини юқтириб олганлар сони 531 минг нафардан, вафот этганлар сони эса 24 минг нафардан ошиб кетган.\nҚозоғистонда коронавирус билан боғлиқ илк ўлим ҳолати қайд этилди\nКоронавирус билан боғлиқ илк ўлим хабарини ахборот вазири Даурен Абаев берди.\nҚозоғистонда коронавирусга чалинганлар орасида илк ўлим ҳолати қайд этилди. Бу ҳақда 26 март оқшомида ахборот ва ижтимоий тараққиёт вазири Даурен Абаев маълум қилди.\nАбаевга кўра, ҳаётдан кўз юмган бемор аёл киши бўлган.\n“Эртага Нур-Султон соғлиқни сақлаш бошқармаси унга оид тиббий кўрсаткичлар бўйича тўлиқ маълумот беради. Бу ҳолат бизга коронавируснинг нақадар хавфли эканини яна бир бор эслатади”, деган вазир марҳуманинг яқинларига ҳамдардлик билдирди.\nБу Марказий Осиёда COVID-19 вируси билан боғлиқ илк ўлим ҳолатидир.\nАввалроқ қозоқ расмийлари коронавирусга чалинганларнинг кўпида симптомлар кўринмаётгани ёки бемор ҳароратининг бироз ошганида акс этаётганини маълум қилгандилар. 26 март куни пойтахт Нур-Султон соғлиқни сақлаш бошқармаси бошлиғи Сауле Кисикова шаҳарда вирусга чалинган тўрт беморнинг аҳволи оғирлигини билдирган.\nСўнгги маълумотларга кўра, Қозоғистонда COVID-19 вирусини юқтириб олганлар сони 120 нафарга етган. Жумладан, пойтахт Нур-Султонда шу пайтгача коронавирусга чалиниш билан боғлиқ 60 та, Олмаотада 47 та, Қарағандада 4 та, Жамбилда 3 та, Чимкентда 2 та, Ақтўбе, Ақмола, Олмаота ва Шимолий Қозоғистон вилоятларида эса биттадан ҳолат қайд этилган.\nАҚШ FBI собиқ агентининг тутқунликда ўлгани бўйича Теҳрондан изоҳ талаб қилди\nАҚШ ҳукумати Левинсоннинг ватанига тирик қайтиши учун 1 миллион доллар мукофот ваъда қилган эди.\nАҚШ маъмурияти Теҳрон ҳукуматидан FBI – Федерал тергов бюросининг собиқ агенти Роберт Левинсоннинг ўлими юзасидан тўлиқ ҳисобот талаб қилди.\nВашингтондагилар бундан 13 йил олдин Эронда бедарак йўқолган Левинсоннинг анча олдин тутқунликда ўлганини тахмин қилмоқда. Йўқолган пайтда 58 ëшда бўлган Левинсон¸ Эрон ҳукуматига яқин нашрлар тарқатган хабарга кўра¸ хавфсизлик хизматлари томонидан ҳибсга олинган. Расмий Теҳрон Левинсоннинг ўз қамоғида эканини тан олган эмас.\nМиллий хавфсизлик бўйича АҚШ президенти маслаҳатчиси Robert O'Brien 25 март куни “АҚШ Левинсон ишини қабул қилиши учун¸ Эрон унга нима бўлганига оид тўлиқ ҳисоб бериши шарт”лигини билдирди.\nЛевинсон оиласи ва ўз маслаҳатчисининг унинг ўлимига оид баëнотидан сўнг президент Трамп¸ FBI собиқ агентининг ўлгани ҳақидаги хабарни “қабул қилмаслиги”¸ ҳамон унинг тирик эканига ишонишини билдирди.\nЛевинсон 2007 йили Эроннинг Киш оролига борганида ўғирлаб кетилган. АҚШ ҳукумати Левинсоннинг ватанига қайтарилишига ëрдам берадиган маълумот учун 1 миллион доллар мукофот пули ҳам эълон қилган эди.\nЎшандан бери АҚШ ҳукумати Эрондан унинг қаердалигини аниқлаб¸ ватанига қайтаришни сўраб бир неча бор мурожаат қилган¸ аммо Теҳрон Левинсон тақдиридан бехабарлигини айтиб¸ бу сўровларни рад этиб келган.\nУкраина собиқ Ташқи ишлар вазири қотилликда айбланиб¸ қамоққа олинди\nУкраина собиқ Ташқи ишлар вазири Леонид Кожара Британиянинг ўтмишдаги Ташқи ишлар вазири¸ ҳозирги Бош вазири Борис Жонсон билан. 2017 йил.\nУкраина полицияси 25 март куни мамлакат собиқ Ташқи ишлар вазири Леонид Кожарани ҳибсга олди. Шу куниëқ ўтказилган дастлабки суд ҳукми билан Кожара эҳтиëт чораси сифатида қамоқда сақланадиган бўлди.\n2012-2014 йилларда россияпараст Виктор Янукович ҳукуматининг бош дипломати бўлган Кожара Inter TV телеканали бош директори Сергей Старицкийни отиб ўлдирганликда гумонланмоқда.\nРоссияпараст телеканал раҳбари 22 февраль куни Кожаранинг Киев ташқарисидаги уйида ўлик ҳолда топилган эди.\nВоқеа пайтида уйда бўлган эр-хотин Кожаралар¸ 56 яшар Старицкийнинг ўз жонига қасд қилганини айтган.\nУкраина полициясининг билдиришича¸ Кожара ва Старицкий маст ҳолда урушиб қолган ва собиқ Ташқи ишлар вазири тўппончаси билан телемагнатни отиб ўлдирган.\nМиллий полиция¸ тергов давомида собиқ вазирга бундай айб қўйиш учун етарли далил тўпланганини билдирди.\n57 яшар Кожарага қўйилаëтган қотиллик айби судда тасдиғини топса¸ у 15 йилгача қамалиши мумкин.\nҚозоғистонда коронавирусга чалинганлар сони 100 га яқинлашди\nНур-Султон кўчаларида дезинфекция ишларини амалга ошираётган ишчилар, 2020 йил 24 марти.\nҚозоғистон Соғлиқни сақлаш вазирлиги 26 март куни тушга яқин пойтахт Нур-Султонда коронавирус юқтириб олиниши билан боғлиқ яна 9 та ҳолат қайд этилгани, шу билан инфекцияга чалинганлар сони 97 нафарга етганини маълум қилди.\nМаълумотларга кўра, пойтахт Нур-Султонда шу пайтгача вирусга чалиниш билан боғлиқ55 та, Олмаотада 34 та, Қарағанда ва Чимкентда 2 тадан, Ақтўбе, Жамбил, Олмаота ва Шимолий Қозоғистон вилоятларида эса биттадан ҳолат қайд этилган.\nАввалроқ қозоқ расмийлари вирус юқтириб олгани тасдиқланган икки бемор соғайиб кетганини билдиргандилар.\nРоссия: 27 мартдан хорижий мамлакатларга барча парвозлар тақиқланади\nРоссия ҳукумати шу йил 27 мартидан хорижий давлатларга чартер ва мунтазам парвозларни тақиқлаш ҳақида қарор қабул қилди. Бунга оид топшириқ Росавиацияга Коронавирусга қарши кураш бўйича мувофиқлаштирувчи кенгаш президиумининг мажлиси якунига кўра берилган. Бундан фақат россияликларни хориждан қайтараётган рейслар ҳамда “ҳукуматнинг алоҳида қарорига кўра” амалга ошириладиган парвозлар мустасно, холос.\nКоронавирус билан боғлиқ ҳолатлар қайд этилган мамлакатлардан келган йўловчиларнинг барчаси инфекция бор-йўқлиги бўйича аэропортнинг ўзида дастлабки текширувдан ўтказилади. Ҳозирда чет элдан қайтаётган россияликлар учун икки ҳафталик мажбурий карантин кўзда тутилган.\nКоронавирус инфекцияси тарқалиши қабатида Россия расмийлари аввалроқ бирин-кетин бошқа мамлакатлар билан чегараларини ёпган ва парвозларга чеклов киритган. Бироқ сўнгги пайтгача қатор мамлакатлар пойтахтлари билан ҳаво қатнови бекор қилингани йўқ эди.\nКоронавирус қурбонлари сони жаҳон бўйлаб 21 минг нафардан ошди\nCOVID-19 инфекцияси туфайли ҳаётдан кўз юмганлар сони 21 минг 300 кишига етди.\nҚурбонларнинг энг кўпи Италияда (7500 дан зиёд), кейинги ўринларда эса Испания (3600 нафардан кўпроқ) ва Хитой (3287 киши) келмоқда.\nСўнгги маълумотларга кўра, жаҳон бўйлаб коронавирусга чалинганлар сони 471 минг кишидан ошган. Инфекцияни юқтириб олганлар сони бўйича Хитой ҳамон биринчи ўринда (81 мингдан зиёд) турибди.Иккинчи ўринда Италия (74 мингдан кўпроқ), учинчи ўринда эса АҚШ (68 мингдан ортиқ) турибди.\nКоронавирус тарқалишининг олдини олиш учун расмийлар томонидан киритилган чекловлар туфайли миллионлаб одам карантин тартибида яшашга мажбур бўлмоқда. Карантин жорий этилган мамлакатлар қаторида Ҳиндистон, Буюк Британия, Италия, Франция, Испания, Исроил, АҚШнинг қатор штатлари бор.\nЎзбекистонда вирус юқтириб олганлар сони, 25 март ҳолатига кўра, 60 кишини ташкил этмоқда.\nПутин референдум санасини номаълум муддатга кўчирди\nРоссия президенти Владимир Путин Конституцияга тузатишлар киритишга оид овоз бериш санаси кўчирилиши ҳақида эълон қилди. Мазкур тузатишлар унга 2036 йилгача ҳокимият тепасида қолиш имконини бериши мумкин.\nКремль сайти орқали ёйинланган ўз мурожаатида Путин аҳоли, кичик ва ўрта бизнес учун имтиёзлар жорий қилиниши, бадавлат россияликлар ва йирик бизнес учун солиқлар оширилишини ваъда қилган.\nРоссия президенти коронавирус тарқалиши сабабли овоз бериш санасини 22 апрелдан кейинроққа суриш лозимлигини билдирди, бироқ референдумнинг янги санасини очиқлагани йўқ. Бундан ташқари, Путин келаси ҳафтани (30 мартдан 5 апрелгача) Россияда ойлик маоши сақлаб қолинадиган ҳордиқ ҳафтаси, дея эълон қилди. "Ҳозир энг хавфсизи – уйда қолиш", деди Путин.\nРоссияда коронавирус юқтириб олиш билан боғлиқ ҳолатлар кундан-кунга кўпайиб бормоқда. Ҳозиргача бу мамлакатда COVID-19 вирусига чалинганлар сони 650 нафардан ошган, вирус юқтириб олган уч киши вафот этган.\nМашҳур ихтирочи Илон Маск коронавирус билан курашаëтган касалхоналарга 1255 та вентилятор олиб берди\nАмерикалик дунëга машҳур ихтирочи¸ электромобиллар ишлаб чиқарувчи Tesla ширкати асосчиси Илон Маск коронавирусга қарши курашга ëрдам сифатида Калифорния штати расмийларига 1255 та сунъий нафас олдириш аппаратини топширди.\n- Бир неча кун олдин у [Маск] жорий ҳафтада минглаб сунъий нафас олдириш аппаратини олиб келиши мумкинлигини айтган эди. Мосламалар Лос-Анжелесга етиб келди ва [Маск] шифохоналар бирлашмаси ҳамда бошқалар билан аппаратларни ўрнатишни муҳокама қилмоқда, деди Калифорния губернатори Гэвин Ньюсом.\nКалифорния штати коронавирусга чалинганлар сони бўйича АҚШда етакчилик қилмоқда ва касалхоналар зарур тиббий ускуналар¸ хусусан¸ коронавирус юқтирганлар ҳаëт-мамотини белгиловчи вентиляторлар етишмовчилигидан бонг урмоқда.\nМаск Twitterдаги саҳифасида 1255 дона вентиляторнинг махсус учоқлар билан Хитойдан олиб келинганини билдирди.\n«Хитойда ошиқча заҳира бор экан, шунинг учун жума куни кеч 1255 та FDA [Food and Drug Administration, FDA — АҚШ Озиқ-овқат ва фармацевтика идораси] маъқуллаган ResMed, Philips & Medtronic респираторларини харид қилдик ва ЛАга [Лос-Анжелес] учоқларда олиб келдик. Сизга бепул респиратор керак бўлса, бизга хабар беринг!» деб ёзди.\nМаск Tesla ширкатининг Хитойдаги бўлими, Хитой чегара назорати расмийлари ҳамда Лос-Анжелес халқаро аэропорти ходимларига тезкорлик билан чора кўргани учун миннатдорчилик билдирди.\nМаск коронавирус билан курашаëтган шифохоналарга 250 минг дона N95 ниқоб тарқатишни ҳам ваъда қилди. Ниқобларнинг 50 мингтаси Вашингтон университети Тиббиёт мактабига аллақачон етиб борди.\nМаск пандемия ҳақида Twitterда фаол тарзда ўз фикрлари ва сўнгги янгиликларни бўлишмоқда. Хусусан, Маск ўз твитларининг бирида COVID-19 бўйича саросима касалликнинг ўзидан каттароқ зиён келтиришидан огоҳлантирди.\nДунëнинг энг бой одамларидан бири саналган Маск¸ Forbes журналининг ўтган ойги ҳисобича¸ 43 миллиард долларлик бойлик эгаси.\nУкраин парламенти ХВЖдан $8 миллиард қарз олишга асос берувчи қонунларни овозга қўяди\nТИВ: Россиядаги ўзбекларни олиб келишга рейслар уюштирилмаган. Фирибгарларга алданиб қолманг (ВИДЕО)\nЖонли блог: Картошка тақчил, нархи 7000 сўмгача чиқди. Картошкани қиммат сотганлар жазоланди\nянгиланди UZ/Коронавирус: 149 кишига юқди, беморлар билан интервью эълон қилинди. Ҳомиладор ўзбек аёл Истанбул аэропортидан қувилди


11 декабрь, 2018, 16:57\nЭрнесто Вальверде ўзининг «Ноу Камп»даги илк мавсумида «олтин дубль»га эришган эди. Айни вақтда «кўк-анорранглилар» Ла Лига ва Чемпионлар Лигаси гуруҳ босқичи пешқадами бўлиб турибди. Аммо у ҳамманинг устидан ғолиб чиқа олмаяпти. Хўш, у жорий мавсум якунида клубни тарк этиши керакми?\nБобби Робсондан бир вақтлар Жимми Бёрнс «Барселона»ни бошқариш нима эканлиги ҳақида сўраганди. Англиялик мураббий шоирона тарзда жавоб қайтарганди:\n«Европа мусобақаси оқшоми... Тўлқинлантирувчи муҳит, сочни тикка қиладиган сценарий... Агарда ютқазсанг, кучли зарбани қабул қиласан, мухлислар бахтсиз бўлишади ва матбуот сендан нималар кутганини ёзишни бошлашини биласан. Бундай босим адреналин ва завқ олиб келади. Армия мағлубиятга учрашига ҳаққи йўқ.»\n«Барселона» ортиқ клубдан кўпроғи эмас. Шубҳали трансферлар ва футболкалардаги ҳомийлик эски шиорга аллақачон раҳна солиб бўлган.\nАммо ўта махсус муҳит яшамоқда. Робсон буни «Камп Ноу»даги ягона мавсумида барча совринларга эга чиқиб ўрганган эди.\n«Мен тарихни яратдим» – дея ҳитоб урганди Робсон ўзининг охирги матбуот анжуманида. «Мен биринчи мавсумдаёқ тўртта совриндан учтасини ютган илк мураббий бўлишим керак ва буни бошқа ҳеч ким бажара олмайди.»\nРобсон бу билан Қитъалараро Кубокни, Қирол Кубоши ва Испания Суперкубогини назарда тутганди. Бироқ «Реал» «Барса»ни Ла Лига бош соврини учун курашда доғда қолдирганди.\nАммо Робсон клубнинг чиройли футбол намойиш қилиш анъанасини ўзгартириб юборганди. Муаммо шундаки, у Йохан Круйфф эмасди. Голландиялик мутахассис «Камп Ноу»да ҳақиқатдан йирик аҳамият касб этади.\nКруйфф замонавий «Барселона»ни яратди. Унинг стандартлари кейинги мураббийлар учун ҳам, жумладан Вальверде учун ҳам мерос бўлиб қолди.\nРобсон каби Вальверде «Камп Ноу»да эришган натижаларидан хурсанд бўлиши керак. У илк мавсумдаёқ «олтин дубль»га эришди. Ла Лига тарихида илк марта бутун мавсумни биргина мағлубият билан тугатди.\nАммо у барча томонидан ҳурмат қилинмаяпти. Унинг амалдаги шартномаси 2020-йилгача амал қилсада, жорий мавсум якунида клуб у билан шартномани эълон қилинмайдиган маблағ эвазига бекор қилиш ҳуқуқига эга.\nНатижалар ҳар қандай жамоада ҳаётий аҳамиятга эга. «Барса» Чемпионлар Лигасининг чорак финалида яна мусобақадан чиқиб кетадиган бўлса, Вальверденинг Ла Лигадаги кўрсаткичидан қатъий назар клубни тарк этади.\n«Барса» раҳбарияти ўтган йилги аламли мағлубиятни унутгани йўқ. Римга 4-1 ҳисобидаги йирик устунлик билан ташриф буюрган каталонияликлар «Олимпико»дан йирик мағлубият билан қайтгани ҳали ҳамманинг ёдида.\nБаъзи директорлар, мухлислар Вальверденинг футбол фалсафасидан норози. Унинг «Барса»си яна олдингидек Мессининг даҳолигига боғлиқ бўлиб қолмоқда.\nВальверденинг имконияти чегараланган Паулиньони сақлаб қолиш ва Малком трансферига қарши бўлганининг ўзиёқ унинг прагматик қарашларини очиқ-ойдин тушунтириб беради.\nЎтган мавсумда клубнинг анъанавий 4-3-3 ўйин услубидан воз кечиши кўпчилик томонидан хуш қабул қилинмади. Гарчи тактик ўзгариш қилиниши керак бўлса ҳам.\nНеймарнинг барчани шокка туширган ҳолда клубни тарк этиши, Дембеленинг спорт формаси ва интизомидаги қийинчиликлар Вальвердени мавсум давомида Суарес ва Месси атрофида ўйинни қуришига мажбурлади.\nФилиппе Коутиньонинг мавсум стартида эмас, январда келиши ҳам ўйин тизимини шакллантиришда муаммо туғдирди.\nУшбу ёзда Артурнинг келиши туфайли Вальверде «Ливерпуль»нинг собиқ вакилини ҳужумга ўтказди. Барча иқтидорига қарамай Коутиньо ҳужумдан кўра ярим ҳимояда кўпроқ нафи тегади.\n«Барселона» президенти Хосеп Мария Бартомеу октябрь ойида бош мураббийнинг шартномаси бўйича берган жавобида қониқиш ҳосил қилаётганини таъкидлаганди:\n«Биз у муваффақиятга эриша олишини биламиз, ишлар боришидан бахтлимиз ва у доим бизнинг биринчи танловимиз. У шундай ишлашда давом этишини истайман, унинг бизга ва футболчиларга бўлган муносабатидан мамнунман» – деган клуб президенти.\nАммо бу ярим ҳақиқат. Вальверде таркибида норози футболчилар етарли. Улардан энг муҳими Рафинья ва Денис Суарес. Улар Вальверденинг ротацияси қурбони. Бу унинг трансфер бозоридаги қониқарсиз иши кўриниши десак муболаға бўлмайди.\nВальвердени шунингдек, «Ла Масия» – клубнинг ёшлар академияси тарбияланувчиларини асосий жамоага ўтказишда нўноқликка йўл қўяётганини ҳам қаттиқ танқид қилишмоқда. Фақатгина Карлес Аленья ва Рики Пучлар ўтган ҳафтада асосий жамоа сафида дебютларини ўтказишди.\nВальверде унга бўлган босим ортиб бораётганини тушуниб турибди. Ҳатто жамоа билан мисли кўрилмаган муваффақиятларга эришган Пеп Гвардиола ҳам 4 йиллик фаолиятидан кейин клубни тарк этганди.\nЭҳтимол унинг шу мавсум якунида жамоани тарк этиши маъқулдир. Албатта, кимдир у учун қарорни қабул қилади.\nҲеч бир мураббий абадий эмас. Ҳатто Круйфф ҳам. Ўйинлар майдонда ютиб олинади. Ғалабага эришиш эса анча қийинроқ. Босим ортмоқда, вақт кетмоқда. Армия мағлубиятга учрамаслиги керак!


Эгасига берилмаган машиналар\nС начала работы biznes-daily.uz 9 747 515\nГлавная "ISTE'MOLCHI" Эгасига берилмаган машиналар\nЎзбекистон Истеъмолчилар ҳуқуқларини ҳимоя қилиш жамиятлари федерациясининг ишонч телефонига Қашқадарё вилоятининг Ғузор туманидаги Кериат қишлоғида истиқомат қилувчи Ж.Эшқурбонов мурожаат қилди. У Юнусобод тумани ҳудудида жойлашган “Люкс авто мотрс” МЧЖ автосалонидан “Нексия 3” русумли автоуловини ўз вақтида ололмаётганидан норозилигини билдириб, амалий ёрдам беришни сўради.\nМурожаат жамиятимиз ходимлари томонидан ўрганилди. Ўрганиш жараёнида автосалон раҳбариятига қонун доирасида тушунтириш иши олиб борилди. Натижада истеъмолчига “Нексия 3” автоулови автосалон томонидан етказиб берилди.\nШунингдек, федерациянинг ишонч телефони орқали Тошкент шаҳрининг Сергели тумани 7-даҳасида истиқомат қилувчи З.Худойназаров ҳам шу мавзуда мурожаат қилди. У Юнусобод тумани ҳудудида жойлашган “Ҳумо” МЧЖ автосалонидан “Матиз” русумли автоуловини ўз вақтида ололмаётганидан шикоят қилди.\nМурожаатни ўрганиш жараёнида жамиятимиз ходимлари томонидан “Ҳумо” МЧЖ автосалони раҳбариятига истеъмолчилар ҳуқуқларига доир қонун талаблари тушунтирилиши натижасида “Матиз” русумли автоулов истеъмолчига етказилди.\nЮнусобод тумани ИҲҲҚЖ мутахассиси.


Kutubxona | ПЕТРУШКА\nQo'shdi: admin (24.02.2020 / 01:11)\nПетрушка Ўрта Осиёда ва Ўзбекистоннинг хамма вилоятларида экиб ўстиралиадиган ўт ўсимлик бўлиб , соябонгулдошлар оиласига мансуб ,бўйи 30-90-см .гача бўлади. Бир йиллик ўт ўсимлик бўлиб пояси тик ўсади. Гуллари майда, оқ саябонга тўпланган бўлиб меваси писта кўринишида. Мевасининг таркибида эфир мойи, баргида хам каротин, витамин С ва фалавинлар бор.\nПетрушка Ўзбекистонинниг хамма вилоятларида доривор сифатида экилади хамда зировар сифатида ош-овқатга ва салатларга ишлатилади. Тетрушка халқ табобатида ва илмий табобатда кенг кўламда ишлатилади.\nБобомиз Абу Али ибн Сино петрушкани жигар касалликларини даволаш учун хамда пешоб хайдовчи ,аёлларда хайиз келтирувчи дори сифатида ишлатган.\nБизлар қуйида петрушкани илмий табобатда ва халқ табобатида қўлланишини кўриб чикамиз\nОстреохондреозда петрушка илдизини кунига 2-3 марта чайнаш керак ёки кунига 1 ош кошик петрушка дамламасидан 2 махал ичиш керак. Дамлама куйидагича тайёрланади: 2 чой кошик куритилган петрушка илдизи 400 мл. сувда 1 соат довомида кайнатилади.\nПетрушка уругидан килинган дамлама хам остеохондроз билан касалланганда яхши наф беради. У куйидагича тайёрланади: 3-4 чой кошик петрушка уругини 300 мл. кайнаган сувга солиб, 10 дакика довомида, паст оловда кайнатилинади. Кунига 1 ош кошикдан 3 махал ичиш керак.\nПетрушка дамламаси билан 6-8 ой довомида доволаниш яхши натижа беради.\nХайз куриш бузилганда.\nПетрушка баргларига 600 мл. сув солиб, 10 дакика паст оловдв кайнатилинади. Мунтазам равишда сув урнига ичилади. Яна бир муолажа шуки, петрушкани хар кандай куринишда, кунига бир неча марта истеъмол килиш мумкин. Асосан илдизи ва ер усти кисмидан фойдаланилади. Кундалик сув урнига петрушка дамламасидан фойдаланиш лозим.\n1 чой кошик туйилган петрушка уруги устига 2 стакан кайнатиб совутилган сув куйилади. 8-10 соат тиндириб куйиб сузиб олинади. Кунига 3 махал 2 ош кошикдан ичилади.\nАденома ва простатитда.\nПетушка уруги олиб, кукун холигача майдалаш керак. 4 чой кошик масса устига 1 стакан кайнок сув куйиб, 15 дакика кайнатиб, тиндирилади. Кунига 4-5 марта, 1 ош кошикдан ичилади . Петрушка усмлигини шарбати «» кун давомида куннга 1-2 чой кошикдан ичилади. Хар куни уч махалдан ичса булаверади. Уртада 10 кун танафус килиб Ушбу муолажани кайта такрорлиш лозим. 20 гр петрушка баргларини 1 стакан сувга солиб тиндирилади ва 3 махал овкатдан ярим соат олдин 25-30 гр дан ичилади.\n15 грамм туйилган петрушка уруги устига 1 станкан кайнок сув куйилиб, иссик холида сузиб олинади. Сунг сузиб олиниб кунига 4-5 махал, 1-4 стакандан ичилади.\nКовоклар кизариб, осилганда.\nПетрушка баргларини майдалаб кесиб докадан тайёрланган халтачага солинадида, бир неча дакика кайнок сувга тикиб куйилади. Ичидаги суюклиги окиб чикиб кетган илик халтачалари 3 дакика куз устига куйилади. Сунг олиб ташлаб, совук сувга ботирилган пахта куйилади. Бундай копресс куз уйксизликдан кизарганда хам катта ёрдам беради.\nПетрушка шарбатини бош терингизга суринг. Бош терисига туйилган петрушка уругини ишкаланг. 30 дакикадан сунг илик сув билан ювиб ташланг.\n1 чой кошикдан туйилган петрушка уруги, спирт ва 2 чой кошикдан кастор ёгини аралаштиринг. Сунг кун ора бош терисига суринг. Муолажани 15 кун давом эттиринг.\n20 грамм петрушка барги устига 1 стакан арок куйилиб, 2 хафта саклаб куйилади. Сузиб олинган аралашмани хафтада 2-3 махал сочларга сурилади.\n1 чой кошик янчилган петрушка уруги устига 1 чой кошик спирт ва чой кошик кастор ёги кушилади. Сочнинг фаркидан бошлаб хар куни бош терисига сурилади. Муолажа 15 марта бажарилади.\nЮвилган сочлар петрушка дамламаси билан чайилса яраклатади.


17:47 / 13.07.2018 | Akmal | 1966\nАссалому алайкум! Айни дамда ўқиш юзасидан икки ҳафталик таълим дастури доирасида Москва шаҳридамиз. Бизнинг гуруҳимиз 30 кишидан иборат. Шуни инобатга олган ҳолда бизларни бир бинога, биз келиб ўрнашган ҳудуддаги маҳаллий меҳмонхоналардан бирига жойлаштиришди. Бизлар жойлашган меҳмонхонанинг таомланиш хонасида барчамиз учун 3 маҳал умумий овқат тайёрланади. Гарчи ошхона ходимлари бизларнинг таомларимиз ҳалол маҳсулотлардан тайёрланаётганлигини, ҳеч қандай ҳаром, хусусан, чўчқа ёғи, гўшти ва бошқалардан фойдаланилмаётганлигини таъкидлаган бўлсалар-да, у ерда бошқа мижозлар учун чўчқа гўштидан ҳам таом тайёрланар экан. Дастлаб бу ҳақда билмагандик, эътибор ҳам бермагандик. Бу тўғрида хабардор бўлгач эса ичимни бир титроқ босди. Агар улар икки хил таом, ҳалоли ва ҳароми учун ҳам битта ошхона анжоми (чўмич, капгир, пичоқ) дан фойдаланаётган бўлсачи? Унда бизларнинг таомларимизга ҳам ҳаром аралашиб қолган бўлади-ку? Бизлар эса бир ҳафтадан бери шу ерда бошқалар қатори овқат ланиб юрибмиз. Гуруҳумиз етакчисининг дини бошқа бўлгани учун унга бу ҳақда гапиришдан наф йўқ. Ошхона ходимлари эса “сизларга ҳалол маҳсулотлардан таом тайёрланаябди”, дейишдан нарига ўтмайди. Бизлар сафаримизнинг ҳамма харажатлари тўлаб берилиши айтилганлиги сабабли ўзимиз билан кўп пул олиб келмагандик. Уч маҳал кўчада таомланишга имкониятимиз етмайди. Меҳмонхонада эса овқат тайёрлашга шароит йўқ. Бу ҳолатда қандай йўл тутишимиз керак? Агар ҳаромнинг эҳтимоли бор десангиз таомларидан бутунлай четлашаман. Бироқ ўтган бир ҳафта давомида еган луқмаларимнинг ҳукми қандай бўлади?\nЧақалоқ кийимидаги ёзув


Шавкат Мирзиёев Андижонга ташрифини Избоскандаги тўқимачилик корхонасини бориб кўришдан бошлади - Daryo\n13:33, 17.06.2021 19961\nЎзбекистон Президенти Шавкат Мирзиёев ҳудудлардаги ўзгаришлар, аҳоли ҳаёти билан яқиндан танишиш мақсадида Андижон вилоятига жўнаб кетганди. Президент матбуот хизматининг хабар беришича, давлат раҳбари сафарини Избоскан туманининг энг чекка ҳудудлардан бири — «Қўғай» маҳалласидан бошлади.\nҚайд этилишича, яқинда ушбу маҳаллада «Соҳиб омад баракаси» кластери томонидан And gold тикув-трикотаж корхонаси ишга туширилди. Президент ушбу фабрика фаолияти билан танишди.\nҚиймати 2,5 миллион доллар бўлган лойиҳа доирасида янги бино қурилиб, замонавий ускуналар келтириб ўрнатилган. Корхона йилига 3,5 миллион дона тайёр трикотаж ишлаб чиқариш қувватига эга. Маҳсулотларни 100 фоиз экспортга йўналтириш режалаштирилган. Бу борадаги йиллик имконият 5 миллион доллардан зиёд. Калава ип етказиб бериш бўйича Хитой ва Россия билан шартнома тузилган.\nКорхонада айни пайтда 830 нафар хотин-қиз ишламоқда. Президент улар билан суҳбатлашди.\n«Сизларга ўзимнинг ҳурматимни, муҳаббатимни билдираман. Ўзларингиз яшайдиган қишлоқда ишли бўлганларингиздан хурсандман. Қачон Избосканда мана шундай замонавий корхона бўлган? Бу ишларни яна давом эттирамиз. Хотин-қизларимиз учун ҳамма шароитларни яратамиз. Аёл ишли бўлиб, кайфияти яхши бўлса, оиласи ҳам бахтли бўлади», — деган Шавкат Мирзиёев.\nХабарда таъкидланишича, фабрика тўла қувватга чиққанда чекка ҳудуддаги 1 минг 200 нафар киши доимий иш билан таъминланади.\nШу ерда Андижон вилоятида саноат тармоқларини ривожлантириш чора-тадбирлари тақдимот қилинган.\nПрезидентнинг икки кунлик амалий ташриф давомида тўқимачилик корхонасидан ташқари, агросаноат ва қишлоқ хўжалиги корхоналари фаолияти билан танишиш, бунёдкорлик ишларини кўздан кечириш режалаштирилган. «Янги Андижон» шаҳарчаси қурилишининг бошланиши ташрифнинг энг муҳим воқеаларидан бири бўлади.\nЭслатиб ўтамиз, Ўзбекистон Президентининг Андижон вилоятига бундан олдинги ташрифи 2020 йилнинг майида амалга оширилган эди. Ўшанда давлат раҳбари Андижон шаҳрида қурилган 7 ва 16 қаватли янги уйларни бориб кўрган, вилоятда ғўза қатор ораларига соя экиш бўйича топшириқ берган эди.\n23:55, 08.07.2021 164578\n13:24, 19.07.2021 208490\n06:02, 01.07.2021 90753\n18:08 Бугун 5722\n18:02 Бугун 5600\n23:56, 29.07.2021 83600\n20:54, 29.07.2021 66022


752 Ўқиш режими + -\nМен сизларга ҳавола этаётган ҳикоя ҳаётий воқеликка асосланган бўлиб, у муборак Рамазон ойига боғлиқ бўлгани боис оз бўлса-да инсонлар учун бир фойда, эслатма бўлади, деган умиддаман...\nЎша йил ҳам анъанага кўра Рамазон ойини ўзгача интиқлик билан кутдим, ҳар йилгидек тайёргарликни бир ой олдин бошладим. Аммо ўша пайтга келиб, Рамазон ва ушбу муборак ойда қилиниши лозим бўлган амаллар ва айнан қайси дуоларни қилишлик хайрлироқ экани ҳақида бироз илм ўргангандим. Шу сабабдан Рамазон ойи киришидан бир ой аввал Аллоҳ таолодан билиб-билмай қилган гуноҳларимни мағфират қилишини, ушбу муборак ойда кўпчилик мусулмонлар сингари менинг ҳам гуноҳларимни афв этишини ва икки дунё учун хайрли бўлган амалларни насиб этишини сўрай бошладим. Ҳар тонгда, яна кечанинг бир қисмида шу кабиларни илтижо қилардим...\nРамазон ойининг бошланишига ҳам ўн кунча қолган эди, тўсатдан қалбимда бир ғашликни ҳис қилдим. Аммо нима бўлаётганини тушуна олмасдим. Қанчалик ҳаракат қилмай кайфиятим тушкун эди. Ўзимни қўлга олиш ҳам қийин туюларди. Шу боис одатдагидан ҳам кўпроқ тавба қилишни бошладим, чунки қалбдаги ғашлик содир этилган гуноҳлар сабабидан, деб ўйлардим. Кўп Қуръон ўқишга ҳаракат қилдим, аммо чорасиз вазиятга тушиб қолгандек эдим, гўё. Рамазон ойини бундай кайфият билан бошлашни эса асло хоҳламасдим, шунинг учун бу тушунарсиз ҳолатдан қутулиш чораларини қидира бошладим...\nЎша кунларнинг бирида кечаси анча вақтгача ухлолмадим, энди кўзим илинай деганда хаёлимдан ажойиб ўйлар ўтди: мен ожизман, Аллоҳ барча нарсага қодирдир; мен билмасман, Аллоҳ барча нарсани билур; мен чорасини билмаган вазиятдан чиқиш йўлини пайдо қилиш ҳам Аллоҳ учун осондир...\nСубҳаналлоҳ!... бошимни саждага қўйдим-да, йиғлаб юбордим, Аллоҳ Раҳмондир. Чорасиз вазиятда эдим, Аллоҳ таоло чиқар йўлини пайдо қилди, Аллоҳга ҳамд бўлсин!\nБундан бир неча йил олдин, университетда ўқиб юрган давримда, талабалик гувоҳномам учун ғилоф сотиб олдим. Ўшанда сотувчи адашиб бир эмас, балки иккита ғилоф бериб юборган эди. Мен эса буни пайқамай, фақатгина уйга боргач, билдим, улар бир-бирига ёпишиб қолгани учун сезилмаган экан. Албатта, уни сотувчига қайтариб бермоқчи бўлдим, аммо аввалига вақтим бўлмади, кейин эса вақт топиб олиб бордим, бироқ на ўша сотувчи ва на бошқа бир сотувчи ўша жойда йўқ эди. Яна бир марта бордим, аммо тополмагач, энди менда айб йўқ, қўлимдан келганини қилдим, сотувчининг ўзи адашди, менга бу ишим учун гуноҳ бўлмас, деб ўйладим. Ғилофни эса акамга бериб юбордим, табиийки, улар хурсанд бўлдилар...\nОрадан йиллар ўтди. Мен китоблар ўқиш, илм олиш орқали ўзганинг ҳаққи, бировнинг моли каби масалаларни ўргандим ва юқоридаги каби вазиятларда ҳақиқий мўмин киши нима қилишга буюрилгани хусусида ҳам билимга эга бўлдим. Шунга қарамай, сотувчи ва менинг эътиборсизлигим туфайли бир дона ғилоф ўрнига иккита олиб қўйганим ёдимдан кўтарилганди...\nМана шу воқеага ҳам ўн йил бўлибди. Энди менинг ҳам ўз фарзандларим бор. Яратганга шукурки, уларга қилаётган ҳар бир амалларида зийрак бўлиш зарурлигини уқтириб келмоқдаман...\nБугун 18 ноябрь 2018 йил санасида Ҳилолнашр нашриётининг анжуманлар залида Одинахон Муҳаммад Содиқ қаламига мансуб Қизларжон китобининг тақдимоти бўлиб давоми...\n08:08 / 19.11.2018 898\n06:51 / 17.01.2017 2086


15.03.2019 18:06 0 114\nЯпония ҳукумати Хитойдан нега мудофаа харажаатларини кўпайтираётгани борасида тушунтириш олмоқчи. Ҳолбуки, Япония ташқи ишлар вазири Таро Канонинг фикрича, бу жабҳада маълумотлар сал шаффофроқ бўлиши шарт.\n«Хитойнинг мудофаа харажатлари йилдан-йилга ошяпти: иқтисодий кўрсаткичлари пасаймоқда, мудофаага эса пулни аямаётгани ғалати. Бу масалада бошни қовуштириб, масалага ойдинлик киритиб олмасак бўлмайди», — деди вазир.\nУнинг таъкидлашича, Токио тўғридан-тўғри Пекиндан тушунтириш талаб қилмоқчи, негаки юзага келган ҳолат минтақадаги вазиятга салбий таъсир кўрсатиши мумкин.\n«Kp.ru» ёзишича, 2018 йилда ХХРнинг ҳарбий харажатлари 8,1 фоиз — 175 миллиард долларгача оширилди, 2019 йилда эса «ҳарбий ўсиш» 7,5 фоизга етказилади. Хитой эса, ўз навбатида, унинг мудофаа бюджети оширилишидан ҳеч ҳам хавотирланмасликка чақирганди.\nХитой мудофаа Япония


Пандаларга сўнгги гап: сизлар яшашга лаёқатли...\n20.03.2018 11:40 0 2132\nҲаёт қонуни шундай – яшашга лаёқатсиз турлар йўқолиб кетади. Яшовчан, курашувчан, қандайдир ҳимоя воситаси ёки услубига эга, бошқа турлардан тезкорлиги, кўзларининг ўткирлиги, ҳид сезиш қобилиятининг юқорилиги, доимо сергак ва ҳаракатда эканлиги ҳамда бошқа хусусиятлари билан бу шафқатсиз оламда яшаб келаётган мавжудотлар жуда кўп. Бундай хусусиятларга эга бўлмаслик, ўзини ўзи ҳимоя қила олмаслик, яшаш учун курашмаслик, ортидан кучли, бақувват ва ҳар қандай шароитга мослашувчан ворислар – ўринбосарларни қолдирмаслик, буларнинг барчаси ўлим сари, йўқлик сари ташланаётган қадамлардир.\nОхирги пайтлар дунёда пандалар сони кескин камайиб кетмоқда. Хусусан, бугун бутун дунёда бамбукхўр пандалар сони 2060 бош атрофида холос. Уларнинг ҳам катта қисми жуда қаттиқ назорат ва ғамхўрлик остида сақлаб қолинмоқда. Пандаларнинг камайиб бораётганига фақатгина ташқи таъсирлар, масалан, яшаш жойларининг қисқариб бораётгани, атроф-муҳитнинг ифлосланиши, пандалар ҳаётига аралашувлар сабаб бўлаётгани йўқ. Улар жуда камҳаракат, асосий вақтини еб-ичиш, ўйин-кулги ва уйқу билан ўтказади. Дангасалик шу даражада юқори чўққиларга чиқаяптики, ҳатто кўпайиш, насл қолдириш, авлодларини парвариш қилишни ҳам истамай қўйяпти. Табиий равишда кўпайишга ҳаракат қилмаслик эса наслларнинг яшовчанлиги, ҳаёт учун курашишга бўлган интилиши ва ҳаракатига ҳам салбий таъсир кўрсатмоқда.\nМутахассисларнинг маълум қилишича, 2080 йилга бориб пандалар сони кескин камайиб кетар экан. Менимча, ўша пайтда авлодлар бир пайтлар ер юзида шундай беозор ва кўркам мавжудотлар яшаганини ҳикоялар, фотосуратлар ва видеороликлар орқали билишади. Бугун интернет, ижтимоий тармоқларда пандаларни ҳимоя қилиш ҳақидаги чақириқлар, уларни асраш ва ўзини ҳимоя қила олмайдиган индивид сифатида бўлса-да, сақлаб қолишга даъватлар ҳам келажак авлод томонидан илмий жиҳатдан ўрганилишига ишонаман. Биз бугун йўқолиб бораётган мавжудодларга уларнинг табиий муҳитда табиий танланиш йўли билан кўпайиши, кучли ва яшовчан наслларни қолдириши, одамларга томоша бўлиш эмас, балки ўз табиий вазифаларини бажариши учун етарлича шароит яратиб бермаётганимиз, аксинча уларга фақатгина халал бериб, сув ва ҳаводан сиқиб қўяётганимиз қандай оқибатларни келтириб чиқараётгани уларга ибрат бўлади, деб ўйлайман.\nПандаларни асранг, авлодлар! Улар курашиш қобилиятига эга эмас.\nпанда Диана Еникеева\nИқтисодий ўсишга тўғаноқ бўлаётган икки муаммо: интернет ҳамда вақтинчалик прописка\nЖамият 25/03, 02:35\nОвқатхўрлик — камчилигимизми ёки устунлигимиз?\nЖамият 14/03, 11:28\nЖамият 22/05, 18:53


ЙПХ ходимлари таъқиб қилиняпти, дўппосланяпти, ҳақорат қилиняпти… Бунга ким айбдор? (видео) » Жиззах вилояти ички ишлар бошқармаси расмий сайти\nЖиззах вилояти ички ишлар бошқармаси » ИИБ хабарлари » ЙПХ ходимлари таъқиб қилиняпти, дўппосланяпти, ҳақорат қилиняпти… Бунга ким айбдор? (видео)\nНега йўл ҳаракати хавфсизлиги ходими ҳақоратланяпти, ўртага олиб калтакланяпти, уларнинг юзига мушт туширилиб, формасини йиртишгача бориляпти?\nМазлумга, жабрдийдага узатилган қўлни шаксиз эзгулик аъмоли, деб атаймиз. Лекин ҳимоячига, посбонга кўтарилган қўлни қандай аташ мумкин?\nБу – шубҳасиз тубанлик, жаҳолат қўлидир!\nАхир тинчлик, осойишталик, хотиржамлик каби беқиёс тушунчаларнинг амалда ўрнатилиши, сақланиши ўз-ўзидан бўладиган иш эмас. Бунга давлатнинг асосий моддий ресурслари сарф этилиши билан бир қаторда минг-минглаб мудофаа ва ҳуқуқни муҳофаза қилувчи органлар ходимларининг фаолияти йўлга қўйилган. Уларнинг хизмат бурчини бажариши, туну кун ҳушёрлиги сабаб халқимиз осуда ҳаёт кечирмоқда.\nКундалик турмушда ҳам озгина ноҳақликка дуч келсак, беихтиёр ички ишлар органи ходимларини чақиришга чоғланамиз.\nЛекин ҳимоячини одамларнинг ўзи таъқиб остига олса, урса, ҳақорат қилса… Бу ҳолни нима деб аташ мумкин?\nТаассуфки, йўлларда зўравон ҳайдовчилар йўл ҳаракати хавфсизлиги ходимига бўйсунмагани етмагандай, уни тутиб уриши, ҳақоратлаши, ўртага олиб калтаклаши, айримларнинг тезкор вакилларнинг юзига мушт тушириб, формасини йиртиши, погонига осилиши кўпайгандан кўпайиб бормоқда.\nБундай ҳолатларни кузата туриб, одамларга нима бўляпди, деб ўйлаб қолади киши. Ҳаёт тараққий этгани, шароитлар, имкониятлар яхшилана боргани сари айримларда тўқликка шўхлик қилиш, фақат “мен зўрман”, “қўлингдан нима келади?”, деб ўзини йўқотиш, калтабинлик устун кела бошлади. Ҳуқуқ-тартибот ходимига жароҳат етказилаётган экан, буни амалга ошираётган жоҳил шахслардан бошқа ҳар қандай тубанлик, ваҳшийликни кутиш мумкин.\n2019 йилнинг 11 июнь кунидаги Жиззах вилояти Ички ишлар бошқармаси терроризм ва экстремизмга қарши курашиш бошқармаси катта тезкор вакили Жаҳонгир Холқўзиев “бош мия чайқалиши, бурун суягининг синиши” ҳамда тезкор вазифаларни бажарувчи сафарбар отряди иккинчи ишғол қилиш гуруҳи катта мутахассис-алоқачиси сержант Диёржон Мўминов “бош мия чайқалиши, юқори жағ кесувчи тишининг синиши, юзининг лат ейиши тирналиши ҳамда кўз соҳасидаги юмшоқ тўқималарнинг лат ейиши” ташхиси билан Зарбдор тумани тиббиёт бирлашмасига ётқизилган...\nДавлат хизматчиси ҳисобланган бу ходимлар шу куни ғалла ўрим-йиғим терими даврида талон-торожларнинг олдини олишга масъул сифатида хизматга жалб қилинган эди.\n“Ғолиб-намунаси” фермер ҳўжалигига тегишли ғалла майдонида 8 қопдаги 50 килограмм буғдойни ўзбошимчалик билан олиб кетилишига қаршилик кўрсатишгани учун эса шу ҳолга тушишган.\nДалага “Зил” юк автомашинасида келган Олим Яхшиликов ички ишлар ходимларининг тушунтиришига қарамай дон маҳсулотини “бу менинг меҳнат ҳаққим”, деб олиб кетишга уринади. Бироқ, у қонуний фаолиятини бажараётган ходимларнинг хизмат вазифасига қаршилик кўрсатиб, уларга ташланади. Ж.Холқўзиевнинг юзига қўллари билан мушт билан уриб, унинг хизмат дала кийимига ёпишган вақтида сержант Д.Мўминов уларни ажратмоқчи бўлган. Аммо важоҳатга тўлган бу киши унинг дала хизмат кийимининг погонини йиртиб ташлаб, юзига бир неча марта мушт туширади.\nМазкур ҳолат юзасидан Зарбдор тумани прокуратураси томонидан О.Яхшиликовга нисбатан Ўзбекистон Республикаси Жиноят кодексининг 219-моддаси 2-қисми билан жиноят иши қўзғатилиб, тегишли тартибда ушланган. Жиноят ишлари бўйича Зарбдор тумани судининг ажримига асосан эса унга нисбатан “қамоққа олиш” тарзидаги эҳтиёт чораси қўлланилган.\n2019 йил 12 июнь куни Қашқадарё вилоятида йўл-патруль хизмати инспектори Баҳром БобоқуловҚарши-Шаҳрисабз йўлида бекатда тўхтаб турган “Дамас” русумли автомашина ҳайдовчиси Бекзод Раҳимовнинг ёнига бориб, унга ўзини таништириб, қоидани бузилганлигини маълум қилиб, ҳужжатларини тақдим қилишни сўрайди. Бироқ у сафдорнинг қонуний талабига бўйсунмайди. Бу ҳам етмагандай қўлига ёғоч таёқ олиб, инспекторни уриб, унга тан жароҳати етказади ва воқеа жойидан қочиб кетади. (Мазкур ҳолат фуқаролар томонидан видеотасвирга олиниб, Телеграм ижтимоий тармоғига жойланган).\nҚарши шаҳар Тиббиёт бирлашмаси маълумотномасига кўра, сафдор Б.Бобоқуловга “ўнг қўл елка қисмида лат ейиши шилинган жароҳати” ва “чап қўл тирсак қисмида лат ейиши шилинган жароҳати” ташхиси қўйилган.\nМазкур ҳолат юзасидан фуқаро Б.Раҳимовга нисбатан Қарши шаҳар прокуратураси томонидан Жиноят кодексининг 166-моддаси 2-қисми “а” банди ва 219-моддаси 2-қисми билан жиноят иши қўзғатилган. Ҳозирда бу шахс тегишли тартибда ушланиб, тергов олиб борилмоқда.\nСамарқанд шаҳрида эса “Автопатруль” рейдида маст ҳолдаги ҳайдовчи қўлга тушган. Аммо у машинадан тушиб қочиб кетишга уринган. Бу ҳолатда ҳайдовчининг шериклари йўл ҳаракати хавфсизлиги инспекторига фаол қаршилик қилиб, ҳайдовчининг қочиб кетишига кўмаклашган.\nАммо қонунни бузганлар қаергача қочарди? Нафақат ҳайдовчи, балки қонунсизликка кўмаклашган бошқа шахслар ҳам қўлга олинган. Маъмурий ишлар бўйича Нуробод тумани судининг қарорларига асосан, О.Аблақулов, С.Вафоев ва Ғ.Хушвақтовлар “ҳуқуқбузар”, деб топилиб, уларга 15 сутка маъмурий қамоқ жазоси тайинланган.\nАжабо, қачондан бери айримлар қонун ҳимоячисини эмас, маст одамнинг ҳимоясига отланди? Шу маст ҳайдовчи аварияга учраб, ўлиб кетса ёки бирор яқин одамингизни уриб кетса нима бўларди? Наҳотки, мастликнинг мана шундай аянчли оқибатларини ўйлаб кўриш қийин бўлса?\nАгар инспектор уни тўхтатмай, тилга олинган нохуш ҳолдан бири содир бўлса, кимни айблардингиз? Албатта, йўлда инспекторлар мастни кўрса бўлмасмиди, бу ҳолнинг олдини олса бўлмасмиди, деган иддаолар ёғилиши турган гап!\nМинг афсуски, бу каби мисолларга яна кўплаб келтириш мумкин. Дарвоқе, Жиззах вилоятидаги яна бир ҳолатда ҳам ҳайдовчи машина рулида ўтирган ҳолда алкоголли ичимлик ичиб, кўчаларда намойишкорона кезиб юрган. Бу “зўравон” ҳам хизмат вазифасини бажараётган ходимнинг қонуний талабига бўйсунмаган. Капитан М.Низомов ушбу ҳолатни қўл телефонига видеотасвирга олаётган вақтида эса Б.Бобохонов машинадан тушиб, инспекторга ташланиб, унинг телефонини тортиб олиб, синдириб ташлаган.\n2019 йил 15 июнь куни мазкур ҳолат юзасидан Жиззах шаҳар прокуратураси томонидан Б.Бобохоновга нисбатан, Ўзбекистон Республикаси Жиноят кодекснинг 219-моддаси 2-қисми билан жиноят иши қўзғатилган.\nЎзбекистон Республикаси Ички ишлар вазирлиги Ўз хавфсизлиги бошқармаси томонидан бизга тақдим этилган маълумотларга қараганда, фуқаролар томонидан ўз хизмат вазифасини бажараётган ички ишлар органлари ходимларининг фаолиятига фаол қаршилик кўрсатиш тенденцияси ошиб кетаётганлиги кузатилмоқда.\nЖорий йилнинг ўтган даврида ана шундай 81 ҳолат кузатилган. Қўпол қонунбузарликка йўл қўйган 44 нафар шахсга нисбатан жиноят иши қўзғатилиб, 11 нафарига қамоқ эҳтиёт чораси қўлланилган. 19 нафар шахс эса маъмурий жавобгарликка тортилиб, 1 нафари маъмурий қамоққа олинган. 8 нафар шахсга нисбатан суриштирув ишлари олиб борилмоқда.\nХизматлар бўйича таҳлилларга назар ташласак, турли зўравонликка кўпроқ йўл-патруль хизмати ходимлари дуч келган. Яъни уларга 52 ҳолатда фаол қаршилик кўрсатилган ва жароҳат етказилган. Профилактика инспекторларига 19, паструль-пост хизмати ходимларига 4, шунингдек жиноят қидирув, терроризм ва экстремизмга қарши курашиш тезкор вакилларига, ташкилий департамент ходимларига ҳам бир нечадан қаршилик кўрсатилган.\nҲудудлар бўйича таққослаганда эса бундай ҳолатлар кўпроқ Самарқанд, Қашқадарё, Жиззах, Навоий вилоятлари ва Тошкент шаҳрида кўпроқ кузатилган.\nАлоҳида таъкидлаш керакки, давлат хизматчилари, хусусан ички ишлар органлари ходимларининг хизматни олиб боришга оид фаолияти қонун билан ҳимоя қилинади. Улар билан муомала қилишнинг ўзига яраша тартиблари бор.Ҳар бир фуқаро ва юридик шахслар ички ишлар органи ходимларининг қонуний талабини бажариши шарт.\nАйтиб ўтиш керакки, юқоридаги каби ҳолатларнинг ижтимоий тармоқлар орқали тарқалаётгани ҳам бор гап. Кўпчилик бундай ҳолатларни қоралаб, зўравонликларга барҳам бериш чораларини кўриш тарафдори экани қувонарли. Ахир осойишталикни таъминлаётган ҳуқуқ-тартибот органлари ходимларини халқ ҳимоя қилиш адолатдан.\nШу ўринда зўравонликка қўл ураётган кимсаларга қарата жаҳолат қулига айланманг, қўлингиз жаҳолат қўли бўлиб посбонга кўтарилмасин, ахир инсонсиз-ку, дегинг келади. Вақти келиб шу посбонга эҳтиёжингиз тушмаслигига, ҳимоясига муҳтож бўлиб қолмаслигингизга ҳеч ким кафолат бера олмайди.\nТўғри, ички ишлар органи ходимлари ҳақида гап кетса, уларни қораловчилар ҳам топилади. Дарҳақиқат, уларнинг ҳаммаси ҳам рисоладагидек эмас. Улар орасида ҳам номақбул ишлар қиладиганлари учраб туриши сир эмас. Лекин бу дегани уларга қаршилик қилиш, қўл кўтариш мумкин, дегани эмас. Зеро, биз ҳуқуқий давлатда яшаймиз. Ҳар қандай ноқонуний ҳолатга қонун нуқтаи назаридан баҳо берилиши керак.


Имомали Раҳмон Қурбон байрами табриги билан бирга, байрамларни камтарона ўтказиш ҳақида ўзбекларга ҳам фойдали бўладиган лекция ўқиди - «HARAKAT» XABAR AGENTLIGI :: Independent News Agency Harakat. Узбекистан, новости Узбекистана, политика Узбекистана, оппозиция Узбекистана\n09:50 - Имомали Раҳмон Қурбон байрами табриги билан бирга, байрамларни камтарона ўтказиш ҳақида ўзбекларга ҳам фойдали бўладиган лекция ўқиди\nТожикистонда Қурбон байрами Ўзбекистонда каби 1 сентябрда нишонланади. Аммо, Тожикистон Президенти Имомали Раҳмон 30 август куни кечқурун расмий давлат ташрифи билан Хитойга кетди. Asia-Plus Агентлиги президентнинг матбуот хизматига асосланиб хабар беришича, Имомали Раҳмоннинг Пекинда Хитой раҳбари Си Цзиньпин ва бошқа бир қатор расмийлар билан учрашувлари режалаштирилган. Уларнинг натижалари бўйича 200 та (!!!!) турли икки тарафлама ҳужжатлар имзоланармиш.\nБугун Тожикистон телеканаллари Имомали Раҳмоннинг байрам олди табригини кўрсатишибди, табиий, аввалдан ёзиб олинган табриклаш кўрсатилган.\nХабарда алоҳида урғуланишича, бу каби байрамалар муносабати билан ҳар доим бўладиган табрик сўзларидан ташқари, Имомали Раҳмон бу каби байрам ва турли маросимларни камтаринлик билан ўтказиш ҳақида лекция ҳам ўқибди. Лекциянинг асосида “Тожикистон Республикасида анъана, байрам ва маросимлар ўтказишни тартибга солиш” ҳақидаги қонунга 29 августда киритилган ўзгартиришлар ва қўшимчалар бўлибди.\nЎзгартириш ва қўшимчалар моҳияти билан турли диний ва ҳаётий байрамлар ҳамда турли маросимларни, жумладан, диний маросимларни ўта каматаринлик билан, очиғини айтса, иложи борича камроқ ҳаражатлар билан ўтказиш ҳақидадир.\nҚашшоқлик даражаси бўйича Тожикистон бечора Ўзбекистондан ҳам бироз ёмон аҳволда эканлигини ҳисобга олсак, бу икки мамлакатда турли байрам ва маросимларни камтариноқ шаклда, камроқ ҳаражатлар билан ўтказиш ҳақида охирги пайтда кўп гапирилаётгани, уларни қонунлаштиришга ҳаракат қилинаётгани мутлақо тўғридир, дейди мухбиримиз. Чунки, ўзбеклар ҳам, тожиклар ҳам, шундай ибтидоий даражадаларки, ўзларини ва оилаларини кундалик ҳаётий ҳаражатларини чеклаб ва соғлиқларига зарар етказиб бўлса ҳам, бир-бирларидан орқада қолмаслик учун гўёки муҳташам ва кераксиз маросимлар ўтказиш билан оворалар. Қонуний чегарашларсиз ҳозир на тожикларни, на ўзбекларни, будай ҳаражатлар қилишдан тўхтатиб бўлмайди,\nНима ҳам дердик, бўшашманг, жаноб Имомали Раҳмон ва Шавкат Мирзиёлар!


O‘zLiDeP вакиллари ЕХҲТ миссияси экспертлари билан учрашди\n26-05-2021, 21:00 394\nШу кунларда Европада хавфсизлик ва ҳамкорлик ташкилоти Демократик институтлар ва инсон ҳуқуқлари бўйича бюросининг Эҳтиёжларни баҳолаш миссияси экспертлари Ўзбекистонда бўлиб турибди. Ташрифдан кўзланган мақсад мамлакатимизда 2021 йил октябрда бўлиб ўтадиган Президент сайловига тайёргарлик жараёнларини ҳамда мазкур муҳим сиёсий воқелик арафасидаги шарт-шароит, вазиятни ўрганишдан иборат.\nТашриф доирасида O‘zLiDeP Сиёсий Кенгаши Ижроия қўмитасида партия раҳбариятининг Миссия экспертлари – Демократик институтлар ва инсон ҳуқуқлари бўйича бюросининг сайловлар бўйича катта маслаҳатчиси Алексей Громов ва Бюронинг сайловлар бўйича маслаҳатчиси Мартина Баркер-Циганикова билан учрашуви бўлиб ўтди.\nМулоқотда экспертларга O‘zLiDePнинг бугунги кундаги фаолияти, Сайловолди дастурининг амалга оширилиши ҳамда электорат билан олиб борилаётган ишлар тўғрисида маълумот берилди. Президент сайловига партия томонидан олиб борилаётган тайёргарлик жараёнининг долзарб жиҳатлари юзасидан фикр алмашилди.\nМулоқот дўстона ва конструктив руҳда бўлиб ўтди.\nЎзбекистон янгиликлари » Сиёсат » O‘zLiDeP вакиллари ЕХҲТ миссияси экспертлари билан учрашди


09 март 2021, Тошкент вақти: 06:51\nЎзбекистонда Атом электр станцияси Навоий ва Бухоро вилоятлари оралиғидаги Тўдакўл сув омбори яқинида қурилади. Бу ҳақда Фанлар академияси Ядровий физика институти директори ўринбосари Илҳом Содиқов Тошкентда 9 октябрда ўтган семинар пайтида маълум қилди.\nОлимнинг айтишича, АЭС учун Бухоро ва Навоий вилоятларидан ташқари Фарғона водийси ҳамда Сурхондарё вилоятида 70та майдон ўрганилган. Шу йилнинг мартида 70 майдондан 10таси АЭС барпо этиладиган эҳтимолий ҳудуд сифатида танланган. тадқиқотлар натижасида якуний вариантда АЭС қуриладиган жой сифатида Тўдакўл кўли танлаб олинган.\nАввалроқ 18-19 октябрь кунлари давлат ташрифи билан Ўзбекистонда бўладиган Россия президенти Владимир Путин АЭС лойиҳаси бошланишида қатнашиши хабар қилинган эди.\nАЭС Россиянинг Росатом агентлиги билан ҳамкорликда қурилади. Унинг биринчи навбати 2028 йилга келиб ишга туширилиши режалаштирилмоқда.


Чимбой тумани ҳокими «Equinox» харид қилиш фикридан қайтди\nҚорақалпоғистон Республикасининг Чимбой туманига яқинда раҳбарлик вазифасига тайинланган Айбек Тажетдинов учун «Equinox» хизмат автомобилини харид қилиш бекор қилинган.\nАввалроқ Чимбой тумани ҳокими лавозимига тайинланган Айбек Тажетдинов хизматда фойдаланиш учун «Equinox» автомобилини харид қилаётгани ҳақида хабар берилганди.\nKun.uz | Қорақалпоғистон Телеграм-каналида «Чимбойдаги ўқувчилар 8 км узоқликдаги мактабга эшакда боришмоқда» сарлавҳаси остидаги постдан кейин ижтимоий тармоқда турли баҳс-мунозаралар пайдо бўлди. Жумладан, Troll.uz блогида «Чимбой туманида ўқувчилар эшак миниб мактабга қатнамоқда. Шу туманга ҳоким бўлган Aйбек Тажетдинов ҳоким бўлганидан 1 ой ўтиб EQUINOX харид қилган», – деб ёзилди.\nKun.uz мухбири Чимбой тумани ҳокимлиги ахборот хизмати раҳбари билан боғланиб ҳолатга аниқлик киритди. Aхборот хизмати раҳбари Наргиза Толибоеванинг айтишича, «Equinox» хариди бекор қилинган.\n«Автомашина хариди учун пул ҳам ўтказилмаган. Ҳоким ҳозирда ўзининг аввалги Captiva'сида юрибди», — деди ҳокимнинг матбуот котиби Наргиза Толибоева.\nЭслатиб ўтамиз, илгари Вазирлар Кенгаши раисининг биринчи ўринбосари лавозимида, ҳозир эса Чимбой тумани ҳокими бўлган Айбек Тажетдинов «UzAuto Motors» компанияси томонидан ишлаб чиқарилган EQUINOX русумли машинани 349 млн сўмга сотиб олиш бўйича шартномани 2020 йилнинг 21 декабр куни имзолаганди.\nШартнома муддати 10 кун қилиб кўрсатилган. Aммо Чимбой тумани ҳокимлиги бош ҳисобчиси Захаратдин Жиемуратовнинг Kun.uz мухбирига айтишича, шартнома тўлиқ бекор қилинган. Шартномада кўрсатилган пул ҳам ўтказилмаган.


«Мудофаа қудратимиз ҳар қандай вазиятга тайёр». Шавкат Мирзиёев Афғонистон масаласида гапирди\n13:05 / 27.08.2021\nПрезидент Шавкат Мирзиёев Навоий вилоятига ташрифи доирасида ҳудуд фаоллари билан учрашув ўтказди ва Афғонистондаги вазиятга тўхталди.\n«Афғонистондаги вазият ҳаммамизни ўйга солиши табиий. Хавотир олманглар, мудофаа қудратимиз ҳар қандай вазиятга тайёр, вазиятни назорат қилиб турибмиз. Лекин мени ўйлантиргани - улар бизнинг жонажон қўшнимиз, улар ҳам кўчиб кета олмайди, биз ҳам.\nМана, кечадан бошлаб жафокаш афғон халқига кўмак бўлиш мақсадида Ҳайратон кўпригини вақтинча ишга туширдик. Чунки Афғонистон халқи ҳозир ёрдамга муҳтож, агар улар тинчлик сари ҳаракат қилсалар, биз уларга кўмакчи бўламиз.\nБошқа давлатлардан келаётган озиқ-овқатни поездлар орқали етказиб берамиз, ўзимиз ҳам бунга ҳисса қўшамиз. Чунки Мозори Шариф шаҳрига ягона темирйўл биз орқали ўтади.\nТолиблар билан икки йил олдин мулоқот олиб боргандик, ҳали ҳеч бир давлат бу ишни қилмаганда мен улар билан мулоқот қилиш бўйича топшириқ бергандим. Уларнинг Доҳадаги раҳбари Биродар жаноблари ўшанда Ўзбекистон томонига бирорта ўқ отилмаслиги бўйича ваъда берганди. Ваъдасини бажараётгани учун ҳам улар билан мулоқот қилиб туришимиз табиий.\nБиз учун халқимизнинг тинчлиги керак. Халқимиз тинч бўлиши учун, ким бўлишидан қатъи назар, исталган томон билан гаплашаман. Афғонистонда шундай ҳолат бўлишидан икки йил олдинги таҳлилларимиз далолат берган эди», деди президент.\n21:31 / 21.01.2022\nПрезидент Таshkent Central Park ва Tashkent City Маll мажмуаларининг қурилиш лойиҳалари билан танишди\n18:37 / 20.01.2022\n«Нега бу пуллар кимларнингдир чўнтагига тушмоқда?» — Президент Қибрайда 3,5 млн долларга ер сотилиши воқеасини эслади\n16:14 / 20.01.2022\nШавкат Мирзиёев ва Қосим-Жўмарт Тўқаев телефон орқали мулоқот қилди


Фан-техника 13:46 / 08.12.2021 21944\nЭндиликда Telegram’даги гуруҳ ва каналларда бошқалар контентни сақлашининг олдини олиш, муайян вақт муддатларидаги хабарларни ўчириб ташлаш, уланган қурилмаларни янгича усулларда бошқариш, оммавий гуруҳларда канал номидан аноним пост қилиш имконияти пайдо бўлди. 7 декабрь куни Telegram жамоаси томонидан бир қанча ўзгаришлар билан мессенжернинг янгиланган версияси тақдим қилинди.\nГуруҳ ва каналларда ҳимояланган контент\nЭнди контент яратувчилар материалларини фақат улар танлаган аудитория кўриши учун гуруҳ ва каналларидан кўчиришни тақиқлаши мумкин. Бунинг учун гуруҳ ва каналлар эгалари хабарларни узатиш имкониятини чеклаши мумкин. Агар узатиш чекланса, фойдаланувчилар бевосита медиани сақлай олмайди ва скриншот қила олмайди.\nХабарларни сана асосида ўчириш\nTelegram фойдаланувчилари ўз ёзишмалари тарихини тўлиқ назорат қила олади ва хабарларни суҳбатнинг бошқа иштирокчиларидан изсиз ўчириб ташлаши мумкин. Бугунги янгиланиш бирор шахсий чатда муайян кун ёки вақт оралиғидаги хабарлар тарихини тозалаб ташлаш имконини ҳам беради. Тақвимни очиш учун чат бўйлаб айлантираётганингизда қалқиб чиқадиган сана панели босилади ва қайси кунларни тозалаб ташлаш танланади.\nМуайян саналар учун чат тарихини тозалаш ҳозирча фақат яккама-якка чатларда ишлайди, лекин исталган чатда хабарлар юборилганидан бир кун, бир ҳафта ёки бир ой кейин автоматик ўчириб ташланадиган қилиб созлаш мумкин.\nУланган қурилмаларни бошқариш\nTelegram’дан барча қурилмаларда бир вақтда фойдаланиш мумкин. Қурилмалар менюси фойдаланувчининг ҳисобига қаердан кирилганини бошқариш имконини беради. Янгиланган версияда десктоп (компьютер орқали) қурилмасини тез улаш учун янги тугма ҳамда муайян вақтдан кейин нофаол иловаларда ҳисобдан автоматик чиқиш учун созлама киритилган.\nРўйхатдаги исталган қурилмани босиб, у ҳақдаги ахборотни кўриш ва у чақирувлар ёки янги махфий чатларни қабул қила олишини бошқариш мумкин.\nОммавий гуруҳларда аноним пост қилиш имконияти\nОммавий гуруҳлар ва каналлар чатларида хабар юборганда канал сифатида кўриниш имконияти қўшилди. Бунинг учун хабар панели ёнидаги профиль расми босилади ва каналлардан бирини танлаш керак бўлади. Шундан кейин фойдаланувчи юборадиган хабарлар унинг шахсий ҳисоби ўрнига канал номи ва расми билан кўринади.\nTelegram жамоасининг маълум қилишича, эндиликда айрим мобил қурилмаларда Telegram’дан SMS орқали кодларни олиш ўрнига логин чақирувини қабул қилиш ва чақирув қилган телефон рақамининг бир нечта рақамини киритиш имконияти таклиф қилинади.\nШунингдек, бирор гуруҳ ёки каналга қўшилиш сўрови юборилганда унинг админи хабар билан жавоб берса, чатнинг юқори қисмида унинг гуруҳи ёки канали номи кўринади.\n«Бу янгиланишдан бошлаб бот админлари админ бўлган чатларида қўшилишни сўраётган фойдаланувчилар билан ҳатто фойдаланувчи олдин бот билан мулоқот қилмаган бўлса ҳам боғланиши мумкин. Бу чексиз имкониятларни очади: қўшилишдан олдин шунчаки гуруҳ чати қоидаларини қабул қилишдан тортиб, синов тестидан ўтиш, канал яратувчиларига кичик хайрия қилишгача», – дейилади хабарда.\nБундан ташқари, дастурнинг Android қурилмаларида фойдаланувчилар учун янги чат мавзулари пайдо бўлган. iOS фойдаланувчилари учун эса аввалроқ Android’ларга берилган бир қанча имкониятлар қўшилган.


Австралиялик теннисчиларга Наманган итларининг хуриши ёқмади\nНамангандаги яшаш шароитларидан норози бўлган Патрик Рафтер теннис корти ва турнирнинг ўзи яхши ташкил қилинганини эътироф этди.\nХалқаро теннис федерацияси Австралия терма жамоасини, Наманганда улар шарафига ўтказилган расмий зиёфатга келмаганлари учун, 10 минг долларга жаримага тортди. 5-7 апрел кунлари Наманганда Дэвис кубоги саралаш ўйинларида Ўзбекистон терма жамоаси устидан ғалаба қилган австралиялик теннисчилар ўзларига яратиб берилган яшаш шароитининг ёмонлигига норозилик ўлароқ расмий маросимга келишмаганини эълон қилишди. Бироқ турнир ташкилотчилари австралияликларнинг шикоятларини ўринсиз, дея атамоқда.\nДэвис кубоги учун курашаётган Австралия теннис жамоаси 7 апрел куни улар шарафига Наманганда уюштирилган расмий зиёфатга келмагани учун 10 минг АҚШ доллари миқдорида жаримага тортилди.\nАвстралияликларга нисбатан санкция қўллаган Халқаро теннис федерацияси матбуот вакили Озодлик билан суҳбатда мазкур қарорни изоҳламади.\n- Ҳозирда бу масала юзасидан ортиқча изоҳ бера олмаймиз,- деди ўзини таништирмаган ташкилот вакили.\nЛекин Австралия терма жамоаси сардори, таниқли теннисчи Патрик Рафтер ғарб матбуотига берган интервьюсида Наманганда уларга яратиб берилган яшаш шароити ёмон бўлгани боис, ўйиндан кейин ташкил қилинган зиёфатга бормаганликларини тан олган.\n“Шароитлар биз ўргангандан кўра анча ноқулай эди. Меҳмонхонанинг кўчага қараган тарафида машиналарнинг шовқини тўхтамас эди. Орқа тарафида эса товуқхона ва итларни хуриши тинмади. Агар Дэвис кубогида энг яхши ўйинчилар қатнашишини истасангиз, шунга яраша шароитлар ҳам бўлиши керак. Теннисчилар учун яхши ухлаб, дам олиш муаммо бўлмаслиги керак”, дея норози бўлган Рафтер шу билан бирга теннис корти ва турнирнинг ўзи яхши ташкил қилинганини эътироф этди.\nДэвис кубоги ва бошқа халқаро мусобақаларда спортчиларнинг яшаши билан боғлиқ ташкилий ишлар мезбон томони зиммасида бўлади. Наманганда австралиялик теннисчилар учун меҳмонхонани Ўзбекистон теннис федерацияси танлаган.\nФедерациянинг ўзини таништирмаган мутасаддиси, Озодлик билан суҳбатда, Австралия жамоаси расман шикоят билдирмасдан, расмий зиёфатга келмагани кўпчиликни хайрон қолдирди, дейди.\n- Улар келишмади, сабабини гўёки зиёфатга киядиган костюмлари йўқлиги билан тушунтиришди. Уларнинг эътирозларига келсак, регламент бўйича шаҳардаги энг яхши меҳмонхонани қилиб беришимиз керак эди, энг яхши меҳмонхонани бердик. Бу меҳмонхонада ўзбек теннисчилари ҳам туришди. Бундан аввал ҳам Дэвис кубоги саралаш ўйнларининг 6та даврасини Наманганда ўтказган эдик, бошқа давлатлардан келган теннисчилар худди шу меҳмонхонада туришди, лекин улар тарафидан ҳеч қандай эътироз бўлгани йўқ. Албатта, улар австралиялик эканини тушунамиз, лекин ўзлари ҳам бизга яхши шароитлар учун миннатдорчилик билдиришдику,- дейди Ўзбекситон теннис федерацияси мутасаддиси.\n“S Наманган” меҳмонхонаси Озодликка тақдим қилган меҳмонлар китоби саҳифасида Патрик Рафтернинг ўзи ҳам "меҳмондўстлик учун" миннатдорчилик сўзларини ёзиб қолдирган.\n5-7 апрел кунлари ўтказилган саралаш ўйинлари пайтида Австралия жамоаси аъзолари Намангандаги “S Наманган” меҳмонхонасига жойлаштирилди. Меҳмонхона маъмуриятининг ўзини Евгения, деб таништирган ходими Озодликка хорижий меҳмонлар жуда мамнун бўлиб кетишганини билдирди.\n- Улар бу эътирозларини қаерда билдирганидан хабарим йўқ. Лекин меҳмонлар китобида улар “ҳаммаси яхши бўлди” қабилида, жуда илиқ сўзларни ёзиб қолидиришган. Овқатга эътироз билдиришлари мумкин эмас, чунки ошпазни ўзлари билан олиб келишди ва бизнинг овқатларни умуман ейишмади. Бошқа шароитлари ҳам, иссиқ сув, совуқ сув, деганларидек, ҳаммаси жойида эди. Мана қўлимда меҳмонлар китоби турибди, австралиялик теннисчилар миннатдорчилик ёзиб қолдиришган,- дейди “S Наманган” меҳмонхонаси ходими.\nОзодлик теннисчилар нимадан норози бўлгани хусусидаги савол билан Австралия теннис федерациясига мурожаат қилди, лекин бу савол жавобсиз қолди.\nДэвис кубоги саралаш ўйинларининг Наманганда ўтказилган даврасида Австралия жамоаси 3-1 ҳисобида ўзбекистонлик теннисчилар устидан ғалаба қилди.\nЎйинлар бошланишидан аввал, Австралия матбуоти Ўзбекистонга борган теннисчиларга маҳаллий меҳмонхонада чўмилмаслик, юқумли касалликка чалинмаслик учун чўмилишга пластик баклажкалардаги минерал сувдан фойдаланиш тавсия қилингани ҳақида хабар берилган эди.


Ота-ўғилнинг найранглари фош бўлди » Жиззах вилояти ички ишлар бошқармаси расмий сайти\nЖиззах вилояти ички ишлар бошқармаси » ИИБ хабарлари » Ота-ўғилнинг найранглари фош бўлди\nОта-ўғилнинг найранглари фош бўлди\nАрнасой туман, Чўлқувар қишлоқ фуқаролар йиғинида истиқомат қилувчи Б.А. ҳамда унинг ўғли Ф.А.ларнинг жиноий ишлари бир достон бўлгулик.\nДастлаб, ота-ўғил қонунбузарлар 2011 йилнинг апрель ойида Ғаллаорол туман, Олимлар маҳалласидан “иш фаолияти”ни бошлайди. Фуқаро Н.А.га тегишли “Айдар-Арнасой кўллари” тизимидаги яйловда юрган жами 8 миллион 500 минг сўмлик 2 бош қорамолларни талон-тарож қилади.\nШундан сўнг уларнинг жиноий фаолияти авжига чиқади. 2016 йилнинг октябрь ойида Мирзачўл туман, Мирзадалача шаҳар фуқаролар йиғинида истиқомат қилувчи О.Қ.нинг 3 бош қорамоллар ота-ўғилнинг навбатдаги ўлжасига айланади.\nБундан ташқари ота-ўғил Мирзачўл туман, Янгидала қишлоқ фуқаролар йиғинида истиқомат қилувчи фуқаро Ш.М.нинг 14 бош қорамолларини товламачилик билан қўлга киритади. Шу билан “қаҳрамонларимизнинг” жиноий ишлари тўхтаб қолмайди.\nОта-ўғилнинг навбатдаги бедодликлари 2017 йил июл ойида Мирзачўл туман, Ержан маҳалла фуқаролар йиғинида истиқомат қилувчи У.Ф.нинг ҳамда 2018 йил март ойида Дўстлик туман, Мевазор қишлоқ фуқаролар йиғинида истиқомат қилувчи А.А.ларнинг 2 бошдан қорамолларини талон-тарож қилиниши билан ҳам якунланмайдигандек эди. Бироқ, Ўзбекистон Республикаси ички ишлар вазирлиги ҳузуридаги тергов департаменти билан вилоят ички ишлар ходимлари ҳамкорлигида қорамол ўғриларининг қилмишлари фош этилди.\nҲозирда ҳолат юзасидан Ўзбекистон Республикаси Жиноят кодексининг 169-моддаси 4-қисми “в”, 165-моддаси 3-қисми “в” бандлари билан жиноий иш қўзғатилган.


Яхши инсонлар ёди - Huquq.uz\nЯхши инсонлар ёди\n10:30 - 10.12.2021\nКонституциямиз қабул қилинган қутлуғ сана арафасида юртимиз бўйлаб савобли амаллар кенг қанот ёзди. Жумладан, Мажбурий ижро бюроси Сурхондарё вилояти бошқармаси ходимлари соҳада узоқ йил меҳнат қилиб, пенсияга кузатилган марҳум Шербой Маматовнинг хонадонида бўлиб, яқинлари ҳолидан хабар олди. Унинг яхши фазилатлари, касбига меҳри ва устозлик маҳоратини эслаб, оила аъзолари билан дилдан суҳбат қурди, совғалар улашди.\nШ.Маматов прокуратура органларидаги фаолиятини 2000 йилда Шўрчи тумани прокуратураси ҳузуридаги солиққа оид жиноятларга қарши курашиш бўлими инспекторлигидан бошлаб, турли лавозимларда хизмат қилган.\nОлтмиш бир ёшида оламдан ўтган Шербой Маматов 2017 йил Бош прокуратура ҳузуридаги Мажбурий ижро бюросининг Шеробод тумани бўлими бошлиғи лавозимида ишлаб, 2019 йилда бюронинг Термиз шаҳар бўлими бошлиқлигидан пенсияга кузатилган. Дилкаш инсон, қатъиятли раҳбар, яқин маслаҳатгўй сифатида ҳамкасблари хотирасида унутилмас из қолдирган. Шогирдларига касбини сидқидилдан севишни, барча билан бирдай хушмуомала бўлишни, оиласини қадрлашни ўргатган. Шу боис соҳа ходимлари марҳум устозини тез-тез эслаб, яқинларининг ҳолидан хабар олиб туради.\nХалқимизга хос бундай ажойиб фазилат мамлакатимизда инсон қадри нақадар улуғлигидан далолат бериши баробарида ёш авлод қалбида кексаларга иззат, аждодлар руҳига ҳурмат туйғусини юксалтиришга хизмат қилиши билан ҳам аҳамиятлидир.


Huawei компанияси томонидан тармоқ станциялари учун махсус тарзда ишлаб чиқилган жаҳондаги илк процессор – TIANGANG расман тақдим этилди. Тез орада Барселонада бўлиб ўтадиган Халқаро мобил конгресс (MWC) арафасида Хитойнинг Пекин шаҳрида ўтказилган тақдимот ва матбуот-брифингида Huawei компанияси бутун дунё бўйлаб 5G стандартидаги тармоқларни кенг кўламда йўлга қўйиш жараёнини осонлаштирадиган инқилобий процессорни намойиш қилди. Ҳозирги кунгача Huawei 5G-технологияси бўйича 30 та тендерда ғолиб чиқиб, дунё бўйлаб 25 мингтадан ортиқ 5G-станцияларни сотишга эришди.\nHuawei янги технологияларни яратиш ва жорий қилишда давом этиб, бу йўналишга йирик инвестициялар киритмоқда. Унинг яхлит тўпламдаги 5G-процессорлари барча диапазонлардаги (С-диапазон (3.5G) ва 2.6G) тармоқ стандартларини қўллаб-қувватлаган ҳолда мижозларни симсиз алоқанинг энг аъло хизматларидан фойдаланишини таъминлайди. «Huawei узоқ йиллардан бери фундаменталь фан ва технологиялар ривожига сармоя киритиб келмоқда. Биз 5G стандартини кенг миқёсдаги тижорат мақсадида ишлатиш бўйича энг муҳим технологияларни яратишда биринчи бўлиб улкан ишларни амалга оширдик, – дейди Райан Дин (Ryan Ding), Huawei бошқарувининг ижрочи директори ва Carrier BG бўлимининг бош директори. – Бизнинг компаниямиз ҳозирда соддалаштирилган тармоқлар, техник ёрдам ва фойдаланиш орқали кенг кўламли 5G алоқасига оид хизматларни таъминлашга замин яратадиган соҳадаги энг яхши имкониятларга эга. Биз кенг оммага мўлжалланган 5G тармоғини йўлга қўйиш бўйича сафнинг бошида кетмоқдамиз».\nТелекоммуникация бозоридаги биринчи 5G процессор Huawei TIANGANG интеграция, ҳисоблаш қуввати ва спектраль ўтказиш полосаси бўйича илғор натижаларни қайд этмоқда. Юқори даражада интеграллашган ушбу ечим қувват кучайтиргичлар (PA) ва жуда кичик антенналардаги пассив антенна панжараларининг фаол интеграциясини қўллаб-қувватлайди. Шунингдек, унинг ҳисоблаш қуввати олдинги процессорларникига қараганда 2,5 марта юқорироқдир. Энг сўнгги алгоритмлар ва нурни шакллантириш технологиялари ёрдамида бир дона мана шундай процессор 64 тагача канални бошқаришга қодир бўлиб, соҳадаги энг юқори стандартларга жавоб ҳам беради. Бундан ташқари, Huawei компаниясининг янги ишланмаси 200 МГц диапазондаги юқори ўтказиш полосасини ҳам қўллаб-қувваталайди, бу эса унинг нафақат жорий тармоқларга, балки келажакдаги тармоқларга ҳам мўлжалланганини далиллайди.\n«Huawei компанияси томонидан барча сценарийлар учун (full-series, all-scenario) яратилган тўлиқ серияли содда 5G-ечимлар юқори иш самарадорлиги ва 5G алоқа сифатини таъминлай олади, – деб таъкидлайди Ян Чаобинь (Yang Chaobin), 5G Network йўналиши бўйича Huawei президенти. –Бу ечимлар тармоқларни ишга тушириш жараёнини анча тезлаштиради ва техник хизмат самарадорлигини оширади. Натижада эса 5G технологиясини татбиқ этиш 4G технологиясига қараганда бир мунча осонлашади».\nШу билан бир қаторда, Huawei автоном бошқарув тармоқларидаги барча иш сценарийларига мўлжалланган тўлиқ портфолиоли сунъий интеллект технологияларини ҳам оммага таништирди, шунингдек, операторларга тармоқнинг энергия ва иш самарадорлигини, техник ва мижозларга хизмат кўрсатиш хизмат кўрсатиш унумдорлигини оширишга ёрдам берадиган SoftCOM AI номли ечимни ҳам ишлаб чиқди.\nХалқаро мобил конгресс 2019 йилнинг 25-28 февраль саналарида Барселона (Испания) шаҳрида ўтказилади. Huawei компанияси ўз маҳсулотлари ва ечимларини Fira Gran Via залидаги (1-зал) 1H50 стендида, 3 залдаги 3I30 стендида, «Инновациялар шаҳри» зонасидаги 4 залда ва 7 залда жойлашган 7C21 ва 7C31 стендларида намойиш қилади.


Путин келажакда Россия ва Хитой ҳарбий иттифоқининг тузилиши амалга ошиши ҳақида гапирди\nРоссия президенти Владимир Путиннинг айтишича, айни пайтда Россия-Хитой ҳарбий иттифоқининг тузилишига ҳожат йўқ, лекин, бу келажакда рўй бериши мумкин. Путиннинг бу сўзлари АҚШ билан муносабатлар кескинлашаётган ҳозирги даврда Москва ва Пекин ўртасидаги алоқаларнинг мустаҳкамланиб бораётганидан дарак беради.\nПутин 22 октябрь куни ташқи сиёсат бўйича экспертлар билан бўлган видеоконференсияда қатнашди. У Хитой ва Россия ўртасида ҳарбий иттифоқ бўлиши мумкинми, деган саволга шундай жавоб берди:\n“Ҳозир бизга бунинг кераги йўқ. Лекин, назарий жиҳатдан қарайдиган бўлсак, бу иттифоқнинг тузилиши эҳтимоли баланд. Буни вақт кўрсатади”.\nШунингдек, Владимир Владимирович Россия ўзининг ҳарбий технологияларини Хитойга етказиб бергани ва улар Хитой ҳарбий тизимининг ўсишига катта ҳисса қўшганини таъкидлади. Аммо Путин масаланинг нозиклигини айтиб, Хитойга айнан қандай қуроллар берилганини очиқламади.\n“Шубҳасиз, бизнинг Хитой билан ҳарбий ҳамкорлигимиз Хитой армиясининг салоҳиятини оширмоқда” дейди Россия раҳбари.\nРоссия ва Хитой шу пайтгача ўзларининг “стратегик ҳамкор эканликларини” таъкидлаб келишган. Аммо, улар ҳарбий иттифоқ ҳақида гапиришдан бош тортишаётганди.\nКиритилди: 15:10 24.10.2020. Ўқилди: 1893 марта. Фикрлар сони: 0 та.


Ислом Каримов гейларни руҳан носоғломга чиқарди - BBC O'zbek\nИслом Каримов гейларни руҳан носоғломга чиқарди\nImage caption Каримов сессияда нега айнан гейлар ҳақида гапиргани сабаблари номаълум қолмоқда\nЎзбекистон Президенти Ислом Каримов гейларни кескин танқид қилиб, улар руҳан соғлом бўлмаган одамлар эканини айтган.\n"Биласизларми, биз ҳатто аёллар олдида гапиролмаймиз, бизга кириб келган Ғарб маданиятининг қандай жирканчлиги ҳақида гапиролмаймиз".\n"Агар эркак бошқа эркак билан яшаса, ёки аёл бошқа аёл билан яшаса, мен ўйлайманки, сизларга кўрсатаётганим мана бу ерида нимадир нотўғри ёки ўзгарган бўлиши керак", деган Президент Каримов бошига ишора қилиб.\n"Шундай гап бор, агар Худо кимнингдир ахлоқсизлигини кўрсатмоқчи бўлса, унинг ақлини олиб қўяди", деб қўшимча қилган президент.\nИслом Каримов ўзининг бу гапларини Тошкент вилояти халқ депутатлари кенгашининг 4 февралда бўлиб ўтган навбатдан ташқари сессиясидаги чиқишида қилган.\nЎзбекистон президенти нима учун айнан Тошкент вилояти халқ депутатлари кенгашида гейлар масаласига тўхталгани маълум эмас.\nЎзбекистонда эркак билан эркак ўртасидаги жинсий алоқа учун жиноий жавобгарлик кўзда тутилган.\nУчрашув давомида президент минтақанинг муҳимлигини ва алоҳида устунликларини урғулаган. Жаноб Каримов 2015 йилда вилоятда эришилган натижалар ҳақида гапирган ва жорий йилда ижтимоий-иқтисодий шароитларни яхшилашга қаратилган янги вазифалар нималардан иборат эканлигини уқтирган. Депутатлар билан учрашув сўнггида президент вилоят ҳокимини хизмат вазифасини бажаришда йўл қўйган кўплаб камчиликлари учун лавозимидан бўшатган.\nПрезидент Ислом Каримов Аҳмад Усмоновни "одамларнинг ишончини оқламагани" ва янги иш ўринлари яратмагани учун танқид қилган.\n"Бир қанча ҳал этилмаган муаммолар мавжуд. Жумладан, ишсизлик даражасининг қониқарсизлиги, янги иш ўринлари яратиш ва кўпгина туманларда иссиқхоналар қуриш ва ҳоказо", деган Ислом Каримов давлат телевидениеси орқали намойиш этилган нутқида.\nУ собиқ ҳоким "ҳамкасблари ва одамларнинг ишончини йўқотгани"ни айтган.\n"Ҳамкасбларнинг ишончини йўқотгандан кейин қайта қўлга киритиш жуда қийин. Бунга уриниш бефойда. Агар бир марта одамларнинг ишончини йўқотсанг, минг марта кечирим сўрасанг ҳам бу уларнинг юрагида қолишини эсингдан чиқармаслигинг керак", -деган президент.\nКаримовнинг тавсияси билан Зангиота туман ҳокими лавозимида ишлаб келган Содиқ Абдуллаев вилоят ҳокими лавозимига тасдиқланган.\n5 феврал куни давлатга қарашли Ўзбекистон телеканали учрашув тафсилотларига бағишланган махсус кўрсатувни эфирга узатган.\nБироқ Каримов сессияда нега айнан бачабозлар ва бачабозликнинг кириб келиши ҳақида гапиргани сабаблари номаълум қолган.\nCобиқ ҳоким бир вақтнинг ўзида сенаторликдан ҳам четлатилгани айтилмоқда. Куч тизимларига яқин деб кўриладиган Узметроном нашри Усмоновга нисбатан жиноят иши очилиши мумкинлигини тахмин қилган.\nУсмонов кадрлар танлашда таниш-билишчиликка йўл қўйгани ва унинг "яқин ҳамтовоқлари бўлган бир гуруҳ шахслар" порахўрликда айбланиб, жазога тортилгани айтилган.\nАсли самарқандлик 57 ёшли Аҳмад Усмонов милиция генерали рутбасига эга бўлган ягона вилоят ҳокими эди.\nУ 2004 йилда Наманганда генерал унвонини олган биринчи вилоят ички ишлар бошқармаси бошлиғи бўлган.\nБунгача Жиззахда туман милицияси бошлиғи бўлиб ишлаган Усмоновнинг Бош вазир Шавкат Мирзиёевга яқинлиги айтилади.\nУсмонов 2005 йил майидаги қонли воқеалардан кўп ўтмай, Андижон вилоят ҳокимлигига тайинланган.\nУнинг 2006 йил октябридан 2013 йил апрелига қадар давом этган ҳокимлиги даврида Андижонда йирик қурилиш ишлари амалга оширилган, Усмонов вилоятни қаттиққўллик билан бошқаргани айтилади.\nАҳмад Усмонов охирги 3 ой ичида лавозимидан четлатилган иккинчи вилоят ҳокимидир.\nЎтган йил ноябрида Президент Каримов Наманган вилоят ҳокими Баҳодир Юсуповни "фаолияти давомида йўл қўйган камчиликлари" учун ишдан четлатганди.\nУ собиқ ҳокимни "ўзибўларчилик, бепарволик, лоқайдлик ва сусткашлик" да айблаган.\nТаҳлилчиларга кўра, Президент Каримов сўнгги ойларда тилга олаётган муаммолар фақат биргина вилоят эмас, балки бутун республикада кузатилаётган тизимга оид муаммолардир.


Ваъз 158 — Dilkashradio.com\nАссалому алайкум ҳурматли радио тингловчи биродарлар. Яна азизлар сиз билан радио тўлқинлари орқали биргамиз. Шундай имконият учун Худовандимизга миннатдормиз. Микрофон олдида мен Ғолиббек. Худованд бизларни яратишидан бирдан бир мақсади — биз ўз ҳаётимизни Унга бағишлашимизни жуда-жуда истайди.\nБу жуда муҳим бўлган ҳақиқатлардан биридир. Худованд Ўзи билан алоқада бўлиш учун ва Унга доимо мурожаат қилиши учун биринчи инсонни, яъни Одам Атони яратган эди. Агар мен Худо билан бўлган мулоқотимдан хурсанд бўлмасам, демак мен Худованд истаганидек яшамаётганимдан далолат беради.\nАгар биз, инсонлар, Худованд айтганидек яшамасак, унда биз мукаммал ҳаётга эриша олмаймиз. Шунинг учун Раббимиз Исо Масиҳ “Худовандни сев” ва”ўзгани ўзинг каби сев,” деб айтган эди. Худованд бизни Уни севишимиз учун яратганлиги сабабли, Уни ҳаётимизда доимо биринчи ўринга қўйишимиз керак.\nБиз масиҳийларнинг асосий мақсадимиз — Уни улуғлашдир. Шайтон доимо Худованд ўрнатган тартибни бузишни хоҳлайди. У доимо инсонни биринчи ўринга қўяди, Худони эса иккинчи ўринга қўяди. Азиз радио тингловчилар, келинг, Юнус ҳақида бироз фикр юритсак. Юнус ўзининг “мен”ини биринчи ўринга қўйди ва Худога бўйсинишни истамади.\nШунда бирдан муаммолар пайдо бўлишни бошлади. У кемада эди. Кема бўронда қолди ва Юнусни денгизга улоқтириб ташлашди. Қачонки Юнус ҳаммасини англаб етиб, Худовандни биринчи ўринга қўйишни бошлаганида, муаммолар ўз-ўзидан ечила бошлади. Азизлар, бундан ташқари, Муқаддас Китобда бошқа мисоллар ҳам кўплаб топилади. Масалан,\nОдам Ато билан Момо Ҳавони олайлик. Улар ҳам ўзларини биринчи ўринга қўйиб, яхшилик ва ёмонлик ҳақида билимга эришишни хоҳлашди. Натижади улар Адан боғидан ҳайдалишдан ташқари, уларнинг ҳаётига қурқув, оғриқ, тиканли ўсимликлар кириб келди. Азиз радио тингловчи биродарлар, энди бугунги эшиттиришимизнинг энг кульминацион нуқтаси — Раббимиз Исони ҳаётига ҳам назар ташлаб кўрайлик.\nУ доимо Худовандни биринчи ўринга қўйди.У доимо Худовандни улуғлади. Азизлар, Худога маъқул бўлишнинг бирдан бир ягона йўли, Худовандни доимо биринчи ўринга қўйишдир. Раббимиз Исо Масиҳ Худони севгани учун бошқаларга ҳам севги ҳақида кўп гапирди. Агар биз масиҳийларда севги кўп бўлса, бу Худованд учун бериладиган ажойиб жавобдир.\nАзиз дўстим, сен Худони севасанми? Худованд чиндан ҳам ҳаётингда биринчи ўринда турадими? Унинг амрларини бажаряпсанми? Энг муҳими, ўз ҳаётингни Худонинг бошқарувига топширганмисан? Агарда хали Худовандга ўз ҳаётингни топширмаган бўлсанг, бугун ҳозироқ шуни қилишга ҳаракат қил. Унинг олдида барча гуноҳларинг учун тавба қилиб кечирим сўра. У сени кечиришга тайёрдир. Хайр саломат бўлинг.


Ёш қизнинг кундаликлари\nХулиё Карталнинг ушбу китобида ўтаётган умрнинг ҳар лаҳзаларидан завқланадиган ва ҳаётдаги ҳар бир воқеа-ҳодисада сир, жозиба, ҳикмат мужассамлигини кўра биладиган таъсирчан қалбли инсоннинг маҳзун кечинмалари, ўйга толдиргувчи мулоҳазалари битилган.\nУнда бадиий асарлардаги сингари сюжет чизиғи, бир-бири билан можаролашган қаҳрамонлар образи кўринмайди. Мазкур китобда кўнгилда кечган ўйлар баён қилинади, холос. Китобнинг бош қаҳрамони — муаллифнинг ўзи. Муаллиф — унинг асосий ва бирдан-бир қаҳрамони. Лекин ана шу якка, ягона қаҳрамон ўйлари, кечинмалари, ҳаёт ва инсон умри ҳақидаги мулоҳазалари кишини кўп масалалар хусусида ўйлаб кўришга, мушоҳада юритишга ундайди.\nУнутманг, азизларим! Ҳар бир синовда биз учун аталган бир маъно ва мукофот бор. Ҳаётимиз мазмуни – ким бўлиб туғилишимиздан қатъи назар, умр поёнида комилликка эришиб, бу дунёдан кўз юмишдан манзум. Инсон бир марта туғилади, бир марта яшайди, бир марта севади, бир марта ўлади. Шу бир марталик умр давомида икки дунё савобига эришиш насиб қилсин.\nИнсон тақдирида ёзилганига рози бўлиб, эришганига шукр қилишни ўрганмас экан, бахтга етиша олмайди...\nМаҳсулот коди: Yosh qizning kundaligi\nМуаллиф: Хулиё Картал\nХулиё Картал, Ёш қизнинг кундалиги, Xuliyo Kartal, Yosh qizning kundaligi\nВавилонлик энг бой одамVavilonlik eng boy odamҚашшоқлик нима? Ночор яшашнинг айбдори ким? Пулни топи..\nОрзиқиб кутаман эртани (янги муқова)\nАмерика ёзувчиси Сидни Шелдон 1917 йилда Чикагода туғилган. У иккинчи жаҳон урушидан олдиноқ Голливу..\n«Эркак йиғлаган кун» — қиссанинг номиёқ ўқувчида қизиқиш уйғотади. Балки эркаклар ҳам инсон, йиғлаши..


Қўчқор Норқобил. Элакда сув турмайди (ҳикоя) | www.ziyouz.uz\nБош саҳифа Ўзбек насри онлайн антологиясиҚўчқор Норқобил (1968)Қўчқор Норқобил. Элакда сув турмайди (ҳикоя)\nҚўчқор Норқобил. Элакда сув турмайди (ҳикоя)\nЁмондан қоч-да қутул. Бўлмаса, ўл-да қутул! Кетай демайди. Ўтирибди. Ланжиллагани ланжиллаган.\n– Оғамбойим, ке энди, шугина – булбулнинг кўз ёшидай бир имзо… Сендан нима кетди?!\nҚони юзига тепиб чиқди. Нима қилсин? Бегона эмас: “Мен сени одам қилдим демасаям, Тошкентга сени мен олиб келдим…” деган иддаоси бор: Орадан йигирма йил ўтди – шу даъво-дастак Довул Давроннинг миқти гавдасига шиддат, қисиқ кўзларига ўт-чақмоқ бахшида этади. Ҳа, Илҳомни кўрганда, юзига шундай таънагирлик қалқиб чиқади.\n– Кўз тегмасин, оғамбойим! Сумби-савлатинг бип-бинойи. Ҳар ҳолда тўрт-беш одам оғзингга қарайди. Гапингнинг дами тошни кесиб турибди.\nДовул Даврон ўлжага шайланган мушукдай бир ҳурпайиб, яна писиб олди. Санъатингга қойил дейдиган одам йўқ. Феъли-рўйи сира ўзгармади. Қаримадиям.\nҲеч кимса уни олтмишга кирган демайди. Жўрақанд қовунча келадиган майдагина бошини елкачалари ичига киритиб олган бу пак-пакана буратиносифат одамча Илҳомнинг қаршисидаги курсида муштдеккина бўлиб ўтирибди. Унинг чорпахил, чувак юзига заҳарханда илжайиш ёйилди. Қисиқ кўзлари Илҳомга тешиб юборгудай тикилди. Сукунатни ожиз бир сас бузди:\n– Менимча, Рустам ҳам ўқиб чиқса яхши бўларди, – Илҳом ҳозирча ундан қутулишнинг йўлини изларди.\n– Оғамбойим, боши қоранинг бори яхши, деб сени қора тортиб келувдим. Ҳа, энди менам уюшма аъзосиман. Тўрт-беш китоб чиқардим. Билиб турибсан, мавзу чаккимас. Айни пайти. Темирни қизиғида босганимиз дурустмикин? Эпласанг элакда сув туради дейишади-ку…\n– Майли, Рустам ҳам ўқиб кўрсин.\n– Рустам яхши шоирдир, эҳтимол. Лекин сенинг йўриғинг бошқа. Биламан, танлов ҳайъатига аъзо экансан… Раҳбар одамсан, гапинг ерда қолмайди. Бир қўллавор энди… Худойим ол қулим деса, бизам… энди…\n– Довул ака, тўғрисини айтайинми? Хом-хатала жойлари жуда кўп. Қайтадан ёзиш керак. Достоннинг юки йўқ бунда. Тағин денг, муқаддас мавзу – Ватан ҳақида ёзаяпсиз…\n– Хом бўлса пиширайлик. Сенга бекорга бердимми? Шундай пайтда қўлламасанг оға-инилик чикора? Бир ариқдан сув ичган одамлармиз, жигар.\nДовул ариқ деганида, Илҳом Ҳазарбоғ канали ёнидан ўтган “Бақироқ” ариқни эслади. Болалигини хотирлади. Қисқа лаҳзаларда кўз ўнгида қишлоқ манзаралари жонланди. Довул Давроннинг Тошкентдай шаҳарда ўқишни битириб, қишлоққа довруқ солиб шоир бўлиб борганию, бу ҳодиса қишлоқ аҳли оғзида дўмбира бўлганини ёдга олди. Сўнг Университетнинг дастлабки поғонасини тугатиб, таътил пайти туман газетасида Довул Даврон қўлида амалиёт ўтагани кўз ўнгидан ўтди. Тўғри, унга ҳавас қилган, унга эргашган кезлари ҳам бўлган. Бундан кўз юмолмайди. Ким билсин, у пайтлар ёш эдими, ҳар нечук қаричини кишининг ҳадди-хислатига қаратмас эди.\nИлҳом муддао тошини ҳазилга ўраб отди:\n– Хом бўлса пиширайлик дейсиз. Хамиртурушнинг ўзи йўқ бунда. Демак, тандирга ёпганингиз билан бефойда, хамир оқиб тушаверади. Пишмайди.\nДовул Даврон бир қалқди. Қиёфаси тундлашди. Кичик бошчасини ирғабгина қўйди:\n– Ҳимм. Оғамбойим, ўзгарибсан. Манови, курси одамни ўзгартиради. Бироқ, бу нарса, бу дов-даска умрбод берилмайди. Яхши-ёмон кунда атрофингда ўзингникилар қолади. Эски чориғимизни унутмайлик, дейман-да.\nЭнди бу гап ортиқча. Юзхотирлик юзга тарсаки сотиб олгани ёмон. Илҳомнинг тўрт уммон бемалол сиғадиган сабр косасига Довулнинг гапи оғу бўлиб томди. Кўнгил косасини заҳар-заққум этди. Ўзини базўр тутди. Дилидаги тилга кўчди:\n– Мукофот беришмаса яшай олмайсизми?\nДовул ўтирган жойида сапчиб тушди. Лабларини асабий тишлади.\n– Йўқ, яшай олмаяпман. Ҳа, шундай! – Лаблари пирпиради. Ичидан хўрсиниқ тошди. Илҳом кўрдики, кўзида ёш ғилтиллаяпти.\nДийдиёнинг охири бундай тугашини хаёлига ҳам келтирмаган эди у. Уялиб кетди. Анчадан бери чекмаган эди, тортмага қўл узатиб тамаки тутатди. Довулга қарашга ботинолмади. Бир нуқтага тикилиб қолди.\n– Бўпти. Тақриз ёзаман.\nИлҳом қорангни кўрмайин, энди бу ердан тезроқ кета қол маъносида юзини дераза томон бурди. Рўпарадан, Довулдан сас келди:\n– Раҳмат, оғамбойим, раҳмат!.. Бойнинг томчиси камбағалнинг ҳовузини тўлдиради. Яхшилигингни ўлгунимча унутмайман. – У ўрнидан дик этиб турди. Ҳануз қўлтиғида турган ялтироқ қоғозжилдни шиғиллатиб очди. Жилддан ортидан ёв қувгандай олд-ортига қарамай шоша-пиша уч дона қоғоз олиб Илҳомга узатди.\n– Мана тақриз тайёр. Овора бўлма, оғамбойим. Шундай, имзо қўйсанг, бас. Эртага Сени овора қилиб нима наф кўраман… Эртага қишлоққа кетаман. Отанг – тоғамжонимга, энанг – опамжонимга саломингни етказаман. Қишлоқ сендан фахрланади, ука. Сен телевизорга чиқсанг, кўзимда ёш билан қарайман. Кўз тегмасин дейман. – Довул кўз ёшини тиёлмади. – Сен зўрсан, ягонасан, оғамбойим.\nҚани энди, ер ёрилса-ю, Илҳом ерга кириб кетса. Ер қурмағур ҳам ёрила қолмади.\nОёғи тагидаги ерга сўнгги русумдаги мустаҳкам қурилиш ашёси ётқизилган – қаерданам ёрилсин!\nИлҳом беихтиёр қўл чўзиб қоғозларни олди. Ўқий бошлади. Юзи оқарди. Бўш қўли билан чап кўксини силади, кўйлагининг ёқа тугмаларини ечди. Мийиғида кулди. Сўнг қаҳ-қаҳ отиб кулиб юборди.\n– Тақ… Тақриз, – Довул эсанкираб қолди.\n– Адашмадингизми? – Илҳом минг бир азоб исканжасида алам билан қаҳ-қаҳ отарди.\nДовул бир қўлтиғидаги жилдга, бир Илҳомнинг қўлидаги қоғозларга қараб ичидан чийиллаган иҳроқли бир овоз келди-да, хонадан ўқдай отилиб чиқиб кетди.\nИлҳом стол устидаги қоғозга яна бир бор кўз югуртирди.\n“Ҳурматли _____________ вич!\nМен умрим бино бўлиб бировнинг устидан шикоят ёзмаганман. Лекин айрим кимсаларнинг адабиётимиз ва маданиятимиз ривожига тўғаноқ бўлаётганидан кўз юмолмайман. Шулардан бири бу – Илҳом Зафар. Кўп йиллардан бери каттакон ижодий идора раҳбари бўлиб ишлаётган бу жанобни ўз ўрнига нолойиқ деб биламан. Чунки у ўзидан юксак истеъдодларни кўролмайди, уларга нисбатан шахсий ғарази бор. Илҳом Зафарга ўхшаган кимсаларнинг ҳайъат аъзоси бўлиши, бундай одамнинг раҳбар бўлиб ишлаши тўғримикин? Холис текширув ўтказиб унга адолатли чора кўрилишини сўрайман…\nТахаллусимни қўймоқдаман: – Одил Ростгўй…”\nИлҳом қоғозни тортмага солиб қўйди. Лаблари беихтиёр пичирлади. Ғудранди:\n– Камбағалнинг томчиси бойнинг ҳовузини тўлғазибди… Йўқ, тескариси эди шекилли!\nЯна қаҳ-қаҳ уриб кулиб юборди. Энди анча енгил тортди.\n← Аввалги Аввалги Қўчқор Норқобил. Бу ерларда ҳаёт бошқача (ҳикоя)\nКейинги → Кейинги: Муҳаммад Шариф. Хиргойи (ҳикоя)


Сергелида аёл машинада мактаб ўқувчисини уриб қочди\n6 феврал куни Сергели тумани “Автобус шоҳ бекати” яқинида кеч соат 20:15 ларда аёл ҳайдовчи Матиз русумли автомобилда пиёдани уриб юборади. Ҳайдовчи жабрланган ўсмир йигитга ёрдам бермай, воқеа жойидан қочиб кетади. Бу ҳақда ҳуқуқни ҳимоя қилиш органларидаги манба dia.uz сайтига маълум қилган.\nЖароҳат олган ўсмир тез ёрдам машинасида касалхонага етказилган. Шифохонада унга ўнг қўл билак қисми очиқ-синиши ташҳиси қўйилган. 7 феврал куни 12:45 да тезкор қидирув гуруҳи томонидан жиноятни содир этган аёл топилди ва унга нисбатан жиноий иш очилди.


Герт Вилдерс судга чақиртирилди\nИсломни таҳқирловчи фикрлари билан танилган ҳолландиялик депутат, Нидерландия Озод партияси етакчиси Герт Вилдерс бугун Амстердам судига чақиртирилди.\nГерт Вилдерс 2008 йилда намойиш қилинган “Фитна” фильми ва сиëсий баёнотлари билан мусулмонларни камситиб¸ диний адоват қўзғаганликда айбланмоқда.\nВилдерс муаллифлик қилган ва 2008 йилда интернетда жойлаштирган 17 дақиқалик “Фитна” фильми Афғонистон, Индонезия, Эрон, Покистон ва бошқа мусулмон мамлакатларида норозилик келтириб чиқарган эди.\nҲолландиялик сиёсатчи, шунингдек, ўз чиқишларида Қуръони Карим ва Исломни нацизм мафкураси ва Адольф Ҳитлернинг “Майн Кампф” китоби билан қиёслаган эди.\nГерт Вилдерс устидан бошланган маҳкама Нидерландияда сўз эркинлиги учун синов дея қаралмоқда.